amanoisuno/poetBack huggingface dataset:
故樞密鄭公輓詞  其三 韓駒 
憶昔平原客，曾叨十九人。懷沙正愁苦，負土更悲辛。冊府三年滯，樞庭一見新。今來揮涕淚，爲國惜良臣。
次韻何文縝舍人後省致齋 韓駒 
夜直沉沉浴殿南，春風想對百花潭。藤牀轉枕尋餘夢，粉壁題詩倚半酣。追記舊游時一笑，勸參真理莫多談。白頭粗試絲綸手，歸去扶犂意亦甘。
故正議李公輓詞  其一 韓駒 
內閣論思密，西班步武清。誰無子隆貴，獨被主恩榮。带曳黄金重，鞍飛白玉輕。舊時行樂地，簫鼓入佳城。
故正議李公輓詞  其二 韓駒 
昔在昭文館，從公侍赭袍。笑談傾蓋舊，風采照人高。便欲參藜杖，那知奠濁醪。不堪西北望，松栢暮風號。
次韻石塔睡菴 韓駒 
寺南寺北竹陰濃，背日茆茨雪未融。爲厭呢喃說禪病，故將齁䶎現神通。殷勤問話非龐藴，邂逅論交得贊公。借我蒲團睡今夜，五湖春夢雨聲中。
送僧化寧吳中行脚  其一 韓駒 
我欲游京口，浮家未有船。羨君無一物，篷底曲肱眠。
送僧化寧吳中行脚  其二 韓駒 
渡水穿雲去，神光觸處開。隔江如有得，飛錫早歸來。
示龜山平老  其一 韓駒 
二年三飲龜山井，道上菰蒲亦笑人。猶覺是身多世累，一菴何日與翁鄰。
示龜山平老  其二 韓駒 
水横絕浦曾爭渡，浪打船頭又少留。安得一舟淮上釣，水生水落任沉浮。
次韻侯思孺將至黄州見簡 韓駒 
未用船頭報水程，爲君持酒打愁城。青山久負當年約，白髪多從客路生。點檢轉工新句法，揩磨難减舊風情。小留莫道無供給，一味東籬有落英。
故資政忠惠韓公輓詞  其一 韓駒 
籍甚中山守，風流世有人。獵圍邊月曉，筵蹋塞花春。金絮盟猶在，灰釘事已新。使公長卧護，何地起胡塵。
故資政忠惠韓公輓詞  其二 韓駒 
憶在昭文館，垂紳看立朝。敢論同自出，但喜識高標。有子仍持橐，如公合珥貂。傷心鄴城路，宰樹結寒飇。
以正賜庫蒲萄醅送何斯舉復次其韻  其一 韓駒 
歎息蘇公無恙日，坡頭自築小山房。五年不識官壺味，只以春江當酒觴。
以正賜庫蒲萄醅送何斯舉復次其韻  其二 韓駒 
老臣政術不堪論，尚得君王賜酒罇。異日黄州成故事，蒲萄醅熟記初元。
以正賜庫蒲萄醅送何斯舉復次其韻  其三 韓駒 
蒲萄酒用春江水，壓倒雲安麴米春。未解敲門問奇字，一杯聊醉草玄人。
登赤壁磯 韓駒 
緩尋翠竹白沙游，更挽藤梢上上頭。豈有危巢與棲鶻，亦無陳迹但飛鷗。經營二頃將歸老，眷戀羣山爲少留。百日使君何足道，空餘詩句在江樓。
次范元長韻兼簡鄭有功博士 韓駒 
少年饒舌類豐干，老似鳴蟬不耐寒。無復酒杯同設席，幾思齋鉢共開單。便從此去真差易，未有生涯良獨難。樗散鄭公官益冷，雪中何以繼朝餐。
次韻耿龍圖稜陵書事 韓駒 
十月舟藏蘆荻林，客衣頓覺夜寒侵。亂離祗有窮途淚，勳業都無過去心。敢恨青鞋蹋江浦，近傳黄屋渡淮陰。中興氣象須公等，是日頻聞正始音。
送蜀僧希肇往雲居 韓駒 
邂逅他鄉識，艱難此地逢。扁舟逆春水，一鉢趁晨鐘。便欲依風穴，寧辭上雪峰。老禪行履處，著眼看機鋒。
次韻金陵趙德夫使君上元三絕  其一 韓駒 
小風吹水漲平湖，屋角殘冰亦已無。投老只圖春睡足，可須山鳥強招呼。
次韻金陵趙德夫使君上元三絕  其二 韓駒 
卧聽秦淮嗚咽聲，起看江月暮潮平。舊時憶在延真觀，玉作芙蕖院院明。
次韻金陵趙德夫使君上元三絕  其三 韓駒 
憶昨宣和從武皇，春風省識御袍香。自從翠蓋巡沙漠，無復徵歌出洞房。
蕪湖戲趙德夫 韓駒 
西來有客共征途，不恨維舟日日孤。愛子清明似秋月，當塗見了又蕪湖。
送顯上人歸蜀  其一 韓駒 
楚雨冥冥催入峽，巴雲漠漠伴歸鄉。只應袖有歐峰錄，萬里神珠照地光。
送顯上人歸蜀  其二 韓駒 
未可西歸白帝城，半天亭下即胡塵。他年若悟居山好，一束茆茨老此身。
爲超然道人作雲卧菴  其一 韓駒 
窣堵西頭屋數楹，知君卧占一溪雲。老夫亦有緣雲興，應爲情親肯見分。
爲超然道人作雲卧菴  其二 韓駒 
一溪清駛到天宮，上有千株偃蓋松。未肯分流下山去，爲君純浸紫霄峰。
次韻南溪觀魚 韓駒 
城西鼓檝又城東，不待溪分上下風。碧樹垂柑間黄綠，冰盤行鱠簇青紅。横塘日暮林巒合，斷岸秋來浦溆通。安得此身無世累，便隨漁艇入空濛。
避賊嚴陽山次蜀僧清雅韻  其一 韓駒 
苦菜敷新葉，高槐偃舊枝。三生草菴主，故與此山期。
避賊嚴陽山次蜀僧清雅韻  其二 韓駒 
亂離多探報，荒僻少知聞。白髪如荒草，秋來不可耘。
用遜子游嚴陽庵韻  其一 韓駒 
路轉岡頭松柏深，百年唯我獨追尋。不知尊者真歸處，嶺上浮雲自古今。
用遜子游嚴陽庵韻  其二 韓駒 
石根路轉白雲深，壞壁遺椽可細尋。只道來時無一物，尚留陳迹到如今。
次撫州高使君韻 韓駒 
直道居中少，長才舉最頻。初聞輓紅粟，又往破黄巾。代北猶屯虜，山東有未臣。看公爲世用，容我任天真。
再次韻兼簡李道夫  其一 韓駒 
麥秋宜晚起，况復雨頻頻。桃竹猶能杖，柴車未可巾。閑分酒賢聖，静記藥君臣。會有騎鯨李，來陪賀季真。
再次韻兼簡李道夫  其二 韓駒 
李侯梨飣坐，風味勝仁頻。投老須鳴玉，相看尚秃巾。便應尋木客，何必問波臣。不復來城市，從人笑我真。
再次韻兼簡李道夫  其三 韓駒 
猶記一麾出，敢論三顧頻。餘生過飛鳥，幻事揑空巾。學道無疑怖，憂時有主臣。買舟苕霅去，我亦號玄真。
次韻錢遜叔侍郎見簡 韓駒 
白頭逢世難，無地可推愁。曉日瞻天闕，春風憶御溝。他年余老蜀，萬戶子封留。尚記臨川郡，谿山爛漫游。
往歲自京口與曾公永宏父同行至下蜀因次前韻簡之 韓駒 
下蜀追隨日，歡言一散愁。籃輿轉陂路，小檝渡潮溝。萬里家何在，三年淹此留。猶欣遲暮眼，見子並英游。
錢遜叔見示小詩次韻  其一 韓駒 
邂逅邗溝記昔年，知君跋馬自湘川。欲持斗酒洗泥滓，未辦青銅三百錢。
錢遜叔見示小詩次韻  其二 韓駒 
卜築相依約暮年，向來深駐汨羅川。叩門忽送銅山句，知是賦詩人姓錢。
錢遜叔見示小詩次韻  其三 韓駒 
墮絮飛花又一年，黄梅小雨暗平川。莫言晚起家何事，日傍南池數綠錢。
錢遜叔見示小詩次韻  其四 韓駒 
且復江西度歲年，會須投老劍南川。日長一局枯棋罷，卧看兒童學意錢。
撫州邂逅彦正提刑道舊感歎輙書長句奉呈 韓駒 
憶在昭文並直廬，與君三歲侍皇居。花開輦路春迎駕，日轉蓬山曉曝書。學士南來尚巖穴，神州北望已丘墟。愁逢漢節滄江上，握手秋風淚滿裾。
題伯時所畫宮女  其一 韓駒 
只道春風閉掖廷，朝來綰結髻鬟新。蛾眉不是專君寵，試觸君衣鸚鵡嗔。
題伯時所畫宮女  其二 韓駒 
睡起昭陽暗淡粧，不知緣底背斜陽。若教轉盼一回首，三十六宮無粉光。
次韻游橘陂  其一 韓駒 
水邊盧舍寺，朱實繞霜榮。棘刺防來密，筠籠贈豈輕。誰爲嘉橘誦，自擬渼陂行。莫訝歸時黑，吾兼吏隱名。
次韻游橘陂  其二 韓駒 
緩尋隨父老，偷折飫僮奴。的皪連僧舍，馨香到客廚。題詩郡丞至，問俗使華俱。只道千縑易，良田豈易圖。
送曾宏父  其一 韓駒 
見子京江尚少年，大梁重見已翩翩。頃來更覺文章進，他日寧容老病先。梅谷舊題幽谷引，橘陂新和渼陂篇。常慚散吏空稱賞，不敢吹嘘上九天。
送曾宏父  其二 韓駒 
乃翁名見豫章詩，學術傳家有大兒。四海共推文賦早，三年應訝省郎遲。生逢側席求賢日，即是摩霄聳壑時。若到朝廷問衰朽，爲言藏縮畏人知。
題雙牛圖  其一 韓駒 
騃牛蹢躅知何事，定自春山細雨來。漫漫平沙相逐去，可無人掣鼻頭回。
題雙牛圖  其二 韓駒 
好事誰如公子賢，千金買盡亦欣然。老夫若有沉牛二，春雨歸耕負郭田。
次韻錢遜叔侍郎見簡  其一 韓駒 
掃地焚香元自喜，傍門騎馬向來慵。田園此去須安枕，海岱今年不舉烽。已分痩藤扶病骨，生憎明鏡寫衰容。兩公故是經綸手，只問腰金早晚重。
次韻錢遜叔侍郎見簡  其二 韓駒 
排悶徑須沽酒飲，貯愁端爲作詩慵。連聲倦聽城頭角，落點驚飛塞上烽。聞道久閑金騕褭，有時高卧繡芙容。年來自說無尤物，已結維摩按兩重。
次韻錢遜叔侍郎見簡  其三 韓駒 
開心未用飲門冬，老去何妨萬事慵。胡虜近聞歸絕漠，洛陽無復化爲烽。休官昔愧陶彭澤，受祿今慚邴曼容。誰似侍郎春思亂，解言花影日高重。
信州連使君惠酒戲書二絕謝之  其一 韓駒 
上饒籍甚文章守，曾共紫薇花下杯。鈴閣晝閑思老病，故教從事送春來。
信州連使君惠酒戲書二絕謝之  其二 韓駒 
憶傾南庫官供酒，共賞西京勅賜花。白髪逢春醒復醉，豈知流落在天涯。
次韻錢遜叔謝曾使君送酒 韓駒 
誰憐定武故将軍，醉舞狂歌老更真。好事時分小槽酒，殘樽也到白頭人。
次韻曾寺丞觀早朝上徐諫議 韓駒 
憶昨飄然下葉闉，十年江海望嚴宸。遙知駐蹕艱危地，尚有憂時老大臣。已起陽城司諫諍，又傳陸贄掌絲綸。爲公細數能文士，幾箇麒麟閣上人。
次韻徐翰林 韓駒 
遠聞仙伯上神山，始覺升平氣象還。一夢休論玉堂事，兩行曾綴紫宸班。想燒椽燭書天詔，看剪花騣出帝閑。尚憶平生故人否，夜驅黄犢在田間。
送僧住梅山  其一 韓駒 
寺門岑寂知何許，想對千巖萬壑開。待得梅山梅子熟，不辭先寄一枝來。
送僧住梅山  其二 韓駒 
近聞僧說宜黄寺，一道松門夜不關。投老有禾三百把，亦隨君去住梅山。
某頃知黄州墨卿爲州司錄今八年矣邂逅臨川送别二首  其一 韓駒 
自罷黄州守，殊方任轉流。寧論九年謫，已判一生休。此士真材傑，諸公定挽留。儻歸存老病，車騎擁西疇。
某頃知黄州墨卿爲州司錄今八年矣邂逅臨川送别二首  其二 韓駒 
盜賊猶如此，蒼生困未蘇。今年起安石，不用哭包胥。子去朝行在，人應問老夫。髭鬚衰白盡，痩地日攜鉏。
送雲門妙喜游雪峰  其一 韓駒 
憶宰分寧日，逢師溪水頭。裁書訪彭澤，倚杖話荆州。幻世吾方夢，迷津子作洲。禪心如密付，更爲小淹留。
送雲門妙喜游雪峰  其二 韓駒 
不謂英靈漢，猶憐老病翁。回舟殘破岸，駐錫涅槃宮。復作千山去，真成一段空。直愁林下樂，從此更誰同。
送雲門妙喜游雪峰  其三 韓駒 
老子幽棲地，勞君久見存。夜氈從栗爆，午盌看茶翻。舊事時追憶，深禪得細論。還應雪峰老，領衆待雲門。
送東林珪老游閩五絕句  其一 韓駒 
平時訪我烏江上，亂後逢君汝水濱。欲問龍門真在否，大千沙界邈全身。
送東林珪老游閩五絕句  其二 韓駒 
少年高掇老龐科，未必龍門衆角多。幕府三招三不去，唯將一鉢渡娑婆。
送東林珪老游閩五絕句  其三 韓駒 
北風捲地雪漫天，慚愧君來住過年。日與鄰翁同展鉢，老夫時復聽談禪。
送東林珪老游閩五絕句  其四 韓駒 
直自三湘到七閩，無人不道竹菴名。詩如雪竇加奇峭，禪似雲居更妙明。
送東林珪老游閩五絕句  其五 韓駒 
竹庵端爲故人留，尚許衰翁預勝流。寄語叢林好清客，未宜輕輥雪峰毬。
示珪上人 韓駒 
自識雲門老，經時水石間。尚嫌聞法少，隨度七閩山。
即席送呂居仁 韓駒 
一樽相屬兩華顛，落日臨分更泫然。蹀躞鳴珂君得路，伶俜散策我歸田。近聞南國生涯盡，厭見西江殺氣纒。欲買扁舟吳越去，看山看水樂餘年。
余往歲與遜叔侍郎同寓廣陵靖康元年遜叔守符離余被召過焉未幾余守南都遜叔移真定過留數日紹興二年復同寓臨川感念疇昔奉送一首 韓駒 
廣陵三歲共祠宮，二月帆開上水風。北渚蕩舟公醉我，南湖張樂我留公。豈知去國千山外，又得連墻一笑同。喪亂難堪重離别，可無書札問衰翁。
送李獻可奉使湖南 韓駒 
客居蓬藋繞門深，兩歲頻聞車馬音。子壮飛騰日無那，吾衰瘴癘久相侵。舊知文力雄青土，想有詩聲動綠林。歸傍玉皇香案立，莫忘江閣共登臨。
余爲著作郎如瑩爲司令官舍皆在左掖門外高頭坊紹興四年如瑩持節江西道撫相訪輙成長句 韓駒 
邂逅都城接下風，官居總在日華東。門瞻曲角趨朝近，路轉高頭出局同。今日繡衣新使者，晚塗霜鬢舊鄰翁。一杯無復當時樂，赤縣黄圖淚眼中。
次韻曾吉父見簡 韓駒 
往歲滄波轉地流，是身如沫信沉浮。初聞盜賊奔他境，漸見衣冠集此州。病欲深耕歸谷口，禪須末句問巗頭。膺門也自知人喜，有客清真似子不。
六月二十一日子文待制見訪熱甚追記館中納凉故事漫成一首 韓駒 
漢閣西頭千步廊，與君長夏對胡牀。陰陰檜色連宮草，寂寂棋聲度苑墻。細乳分茶紋簟冷，明珠擘芡小荷香。身今老病投炎瘴，最憶冰盤貯蔗漿。
送子文待制歸蜀 韓駒 
家近錦江歸未得，見人之蜀便凄然。聞君細說開州好，勸我來依刺史賢。當路尚多屯虎兕，遠湖曾否息戈鋋。何時萬里雲沙静，穩上沙頭上水船。
世謂七夕後雨爲洗車雨又七夕後鵲頂毛落俗謂架橋致然戲作二絕  其一 韓駒 
雲階月地一相過，未抵經年别恨多。最恨明朝洗車雨，不令回脚渡天河。
世謂七夕後雨爲洗車雨又七夕後鵲頂毛落俗謂架橋致然戲作二絕  其二 韓駒 
上界鸞驂鳯駕多，不消野翮強填河。可憐無數顛毛落，只得雲軿一再過。
夏夜廣壽寺偶書  其一 韓駒 
水濁山昏暑未清，風枝不動月微明。忽驚零露先秋戒，更放蟭蟟一月鳴。
夏夜廣壽寺偶書  其二 韓駒 
城郭初鳴定夜鐘，苾芻過盡法堂空。移牀獨向西南角，卧看琅璫動晚風。
送范叔器次路公弼韻 韓駒 
晚塗淹泊向誰論，白髪名卿肯見存。雒邑風流餘此老，故家文獻有諸孫。寺連狹徑曾傾蓋，船擁清谿尚一罇。小駐鄱陽未宜遠，欲憑書尺問寒温。
送范生 韓駒 
萬里投殊俗，餘生老一丘。尚憐之子秀，能慰此翁愁。只欲連墻住，胡爲下邑留。黄塵詩思盡，乞與四山秋。
夏日謝人送酒 韓駒 
木末炎風晚更無，火雲低傍古城隅。正嫌酒作鷄冠赤，洗琖驚看白玉腴。
又謝送鳯團及建茶  其一 韓駒 
白髪前朝舊史官，風爐煮茗暮江寒。蒼龍不復從天下，拭淚看君小鳯團。
又謝送鳯團及建茶  其二 韓駒 
山瓶慣識露芽香，細蒻勻排訝許方。猶喜晚塗官様在，密羅深碾看飛霜。
嘲蚊 韓駒 
物微深可憫，畏雨復兼風。適見傳呼寵，俄成撲地空。
嘲蟬 韓駒 
資身惟朽壤，得意只繁陰。浪自聲凄急，人誰聽汝音。
嘲螢 韓駒 
孤光辭腐草，強擬帖天飛。中路霜風急，還尋腐草歸。
嘲蠅 韓駒 
憶昔趨閶闔，朝雞促曉聲。何關蠅輩事，也復強飛鳴。
頃年侍立集英殿見周表卿唱名第二客居臨川表卿爲宜黄丞歲滿訪别以詩送之 韓駒 
往時束带侍明光，曾看揮毫點御牀。只道驊騮已騰蹋，不知鵰鶚尚摧藏。官居四合峰巒雨，驛路千林橘柚霜。莫爲艱難歸故里，漢庭今重甲科郎。
問江西漕使乞酒及牛乳  其一 韓駒 
中郎玉節駐江西，飲慣黄封厭赤泥。寄與衰翁時一醉，四山搖落雨凄凄。
問江西漕使乞酒及牛乳  其二 韓駒 
近聞酥酪出中廚，想肯分留寄病夫。不爲長齋飯麄糲，暮年消渴亦時須。
冬青 韓駒 
離宮見爾近天墀，雨露常私養種時。寂寞一株嵐霧裏，無人識是萬年枝。
謝江州陸簽判寄糖蟹  其一 韓駒 
故人書札訪林泉，郭索相隨到酒邊。未擘團臍先一笑，二螯能覆兩觥船。
謝江州陸簽判寄糖蟹  其二 韓駒 
只訝平原驛使稀，不嗔彭澤寄來遲。勸君莫以無腸故，忍見紛紛躁擾時。
次韻吉父曾園梅花  其一 韓駒 
路入君家百步香，隔簾初識漢宮粧。只疑夢到昭陽殿，一簇輕紅繞淡黄。
次韻吉父曾園梅花  其二 韓駒 
春風併力著寒梅，淺白輕黄一道開。竹屋西頭如有路，扶藜不問主人來。
奉酬泉使君寄荔枝子魚  其一 韓駒 
爛紅初擘使君盤，走送柴門色未乾。著意裁詩終不近，遙憐醉眼若爲看。
奉酬泉使君寄荔枝子魚  其二 韓駒 
驛騎持書自海旁，開籃剩喜子魚香。紅螺紫蛤俱羞避，獨許渠儂近酒觴。
送李大夫移宰新喻 韓駒 
治聲臨潁復臨川，籍甚臨江已預傳。但怪驊騮在泥滓，會看鴻鴈撇雲天。杯翻竹葉深留客，浦漲桃花小繫船。别後更誰從此老，頻將書尺問沉綿。
送翁縣丞赴部  其一 韓駒 
不謂張羅地，時能問字過。欲爲衰朽託，將奈别離何。比歳開三館，君才中十科。待平澶衛了，加思頌元和。
送翁縣丞赴部  其二 韓駒 
昔坐甘陵黨，頻年墮嶮巇。斯文今烜赫，隱吏已衰遲。俊茂推之子，飛騰值聖時。諸公宜改觀，相國舊深知。
似矩尚書帥桂道由臨川賦詩三首貽彦章內翰謹次元韻送行  其一 韓駒 
喪亂乖離數，衰慵問訊疏。新霜上鬚鬢，老淚濕襟裾。忽報迎車騎，遙知奉璽書。豈惟謀郤縠，文亦似相如。
似矩尚書帥桂道由臨川賦詩三首貽彦章內翰謹次元韻送行  其二 韓駒 
有人談五嶺，崷崒象衡廬。地長十尋竹，波跳三尺魚。看公羅鈇鉞，笑我老耕鉏。敢望頻書札，相望萬里餘。
似矩尚書帥桂道由臨川賦詩三首貽彦章內翰謹次元韻送行  其三 韓駒 
郡戟蒼山上，平分二水流。四時無癘氣，五管有賢侯。静契羅公遠，禪參帛道猷。人生一麾樂，不必向中州。
次韻吉父食筍乳長句  其一 韓駒 
酪乳抨來自釋宮，流膏散液竹萌中。我方厭苦饑虚病，公已深知識界空。
次韻吉父食筍乳長句  其二 韓駒 
只漫轑羮送鄰舍，豈能搜句攪詩翁。山城異味寧長有，却傍春畦擷芥菘。
次韻程待制見簡 韓駒 
病鶴羞垂翅，疲駑困絡頭。空懸彭澤印，看上汝南州。好去營茆棟，相依老荻洲。忘憂得佳句，不敢比扶留。
曹山老送筍蕨與諸禪客同食戲成 韓駒 
野寺瓶甖至，吾廬水竹幽。開緘喜風韻，喚客少淹留。蕨带寒山醤，筍兼頭子油。誰能知許味，一飽併無憂。
送宜黄宰任滿赴調  其一 韓駒 
故老凋零盡，君猶識了翁。深知名節似，不但里閭同。政府方交辟，高賢豈久窮。他年汝溪上，伴我釣秋風。
送宜黄宰任滿赴調  其二 韓駒 
聽說宜黄政，他邦總不如。里門喧誦讀，村落罷追胥。縱未分侯印，猶當擁使車。此詩無麗句，聊代薦賢書。
送張右司赴召 韓駒 
老夫晏坐臨川寺，五見君爲萬里行。病馬不辭遭掣頓，雲鵬那復計期程。遙知此去常乖隔，莫惜書來訪死生。早與朝廷定巴蜀，故山遲暮欲歸耕。
令人生日以畫十六大阿羅漢爲壽仍作三頌以祝長年  其一 韓駒 
悟得玄機已數年，曾蒙老宿印明禪。定知凡物難爲壽，故仗高人結勝緣。
令人生日以畫十六大阿羅漢爲壽仍作三頌以祝長年  其二 韓駒 
數枝西國芬陀利，一瓣南天波律香。持作誕辰羅漢供，願如羅漢壽無央。
令人生日以畫十六大阿羅漢爲壽仍作三頌以祝長年  其三 韓駒 
生朝欲作祈年供，長壽玉圭天上來。定是從今有家慶，世人傳作畫圖開。
某已被旨移蔡賊起旁郡未果進發今日上城部分民兵閱視戰艦口號五首  其一 韓駒 
永安城外山危立，赤壁磯邊水倒流。此地能令阿瞞走，小偷何敢下蘆洲。
某已被旨移蔡賊起旁郡未果進發今日上城部分民兵閱視戰艦口號五首  其二 韓駒 
病守雖閑鬢未蒼，尚能談笑坐胡床。指揮一掃妖氛盡，便自關山向汝陽。
某已被旨移蔡賊起旁郡未果進發今日上城部分民兵閱視戰艦口號五首  其三 韓駒 
昨夜黄州得蠟書，老臣恨已解兵符。莫將箭污偷兒血，留與官家北射胡。
某已被旨移蔡賊起旁郡未果進發今日上城部分民兵閱視戰艦口號五首  其四 韓駒 
百憂前日總薰心，一笑朝來得好音。絕域不須遮虜障，今年自有殺胡林。
某已被旨移蔡賊起旁郡未果進發今日上城部分民兵閱視戰艦口號五首  其五 韓駒 
沙場臘送亡胡，澤國春生賀漢年。說與胡兒莫輕出，黄岡直下有戈船。
咸平生日  其一 韓駒 
昔年親擢校書郎，夜夢蒼龍繞屋梁。異時那知今日應，六龍深駐載賡堂。
咸平生日  其二 韓駒 
已向叢霄侍玉宸，朅來端爲付經綸。不須更說人間事，曾是仙中第一人。
題孫邵王摩詰渡水羅漢 韓駒 
問渠褰裳欲何往，倉惶徙倚滄江上。至人入水固不濡，何以有此恐怖狀。我知摩詰意未真，欲以筆端調世人。此水此渡俱非實，摩詰亦未嘗下筆。
絕句 韓駒 
天寒候雁作行遠，沙晚浴鳬相對眠。松醪朝醉復暮醉，江月上弦仍下弦。
咏太平宰相 韓駒 
萬里青霄發軔時，驊騮絕足看奔馳。太平宰相何人識，惟有巫咸得預知。
代妓送葛亞卿 韓駒 
劉郎底事去匆匆，花有深情只暫紅。弱質未應貪結子，細思須恨五更風。
贈向巨源 韓駒 
老子真祠地，君來覓紙題。文如士衡後，年與正平齊。聞說鍾陵郡，官居章水西。涪翁詩律在，佳處可提攜。
改王智興詩 韓駒 
三十年前一乞兒，荆公曾爲替梅詩。如今輸了無人替，莫向金陵更下棋。
八月十五夜小雨同二弟作 韓駒 
去年看月思君處，醉後狂歌和影舞。今年與君待月時，金樽未盡雨催詩。樂事良辰難並有，一生費詩仍費酒。君不見綠幕朱簾蠟炬香，何須拂地覓孤光。
八月十四日夜作 韓駒 
三更欲眠燈掛壁，被冷何曾雙脚直。西風一夜枕邊鳴，令我下牀三嘆息。君莫悲秋且自悲，朱顔白髮來相隨。天公造作悲歡事，要令百歲如狂癡。達人大觀無不可，豈合坐受天公欺。我慚無處看明月，一掌荒庭秋草沒。去年憶上黄神山，笑看萬里清光發。
次韻張子文中秋夜月 韓駒 
平湖下明月，湛如奩濕銀。遙憐鍾陵客，臥看繁臺雲。我欲故山去，向來車已巾。淹留屬中秋，顧愁愁單身。停杯問青天，誰駕此玉輪。分光到蓬屋，殷勤月夫人。張郎嗜讀書，佔畢聞比鄰。胡爲嘆今夕，長歌擊匏尊。似君豈終窮，努力逢休辰。他年和此唱，寄我東南垠。
春二首  其一 韓駒 
春風吹綠原頭草，草色雨餘晴更好。堂前簾靜燕初忙，江上麥齊蠶欲老。腐儒飽食欣自得，日長但酣春晝眠。戶屨無人足清絕，覺來幽響落山泉。
春二首  其二 韓駒 
東風著物猶未驚，忽聽林間鵯鵊鳴。瀨水生波先泛泛，燒痕破暖漸青青。農家且喜春耕足，未曉呼兒飯黄犢。誰家躍馬來探春，卻笑瀾翻啼布穀。
秋 韓駒 
秋風淅淅搖密竹，乍覺涼生洗炎溽。豆田雨過麥毛肥，蘋渚風輕浪痕蹙。田家社日試新篘，相過一飯百在憂。卻笑儒生真自苦，髪如衰草不勝秋。
題曾公卷采菊圖 韓駒 
九日東籬採落英，白衣遙見眼能明。向令自有杯中物，一段風流可得成。
雪 韓駒 
此時造化何容易，終日飄零似等閑。截斷瓊田餘白水，放開琪樹出青山。
詠千葉桃 韓駒 
灼灼開元銷恨花，連昌春苑盛恩華。如今妖艷無人比，笑倚東風日自斜。
桃 韓駒 
雲錦漲春塢，霞綃炫夕陽。東風多樂意，不特爲紅芳。
梅 韓駒  西湖
斷塹疏籬一水濱，壓枝冰雪眼中春。懸知東閣一端興，不減揚州千載人。晚歲風霜從慘淡，寒梢氣象自清真。此來定做西湖夢，疏影橫斜訪舊鄰。
巖桂花 韓駒 
瀹雪凝酥點嫩黄，薔薇清露染衣裳。西風掃盡狂蜂蝶，獨伴天邊桂子香。
上辛太尉生辰詩 韓駒 
昭代羣龍用，名家奕世昌。儲精生輔佐，挺秀誕忠良。鬰鬰充閭瑞，熒熒照室祥。蓮花雄址峻，竹箭慶源長。碩德宜廊廟，英材合棟梁。公清凌顥氣，嚴肅厲秋霜。蓮寶符千載，威名瞻贍八方。量陂吞玉海，言派瀉銀潢。功業彝章顯，謀猷棣萼芳。檢身金井潔，落節翠𪤋驤。列郡依仁牧，千英服智囊。精忠裨主聖，膏澤致時康。鄧禹重興漢，汾陽再造唐。公心平國是，戮力振朝綱。斧鉞安南服，威稜振北疆。溫恭謙節著，仁惠德風揚。鸑鷟金昆盛，貔貅虎旅強。望風辭印綬，當路悚豺狼。電掃除妖孽，雷驅息叛亡。一心仁以厚，五福壽而臧。論議留青簡，勳庸紀太常。鴻恩非易報，盛德固難忘。便合持樞極，那容著海鄉。莊椿祈不老，遼鶴竚來翔。願向中書府，年年薦壽觴。
上丘漕司生辰詩 韓駒 
淮海鍾神秀，逢時出偉人。熊羆符吉夢，弧矢記佳辰。瑞世儀丹鳳，占祥得石麟。心田平若砥，學海闊無津。道任司衡重，儒傳孟氏醇。雄文追灝噩，雅意藴經綸。大策登商第，英名動搢紳。含香登粉署，畫諾擁朱輪。畫戟罄竹難書稱遠，星軺寵數頻。一時推厚德，列郡仰深仁。櫜紫殊恩近，官黄墨詔新。風雲看際會，廊廟喜同寅。壽斝霞紋細，香蓮露臉勻。願賡難老頌，閱歲等莊椿。
上鮮于使君生辰詩 韓駒 
惟昔高唐夢，熊羆召吉占。氣鍾西蜀秀，時應仲秋嚴。江漢揮麈尾，風雲起筆尖。微詞追屈宋，精義到黄炎。操履禁寒柏，名聲耿衣蟾。擊強雕鶚健，治劇鸊鵜銛。使者旌旄易，將軍印綬添。鴛鴦隨步武，虎豹入韜鈐。錦覆郎官被，彤垂太守襜。兩行分蜜炬，十里上珠簾。禮士嘗懸榻，誅奸忽奮髯。雨堂昏絳帳，風帙亂牙籤。銀漢星初煥，金莖露已霑。歡聲連北固，壽邑更東漸。麗句充文几，奇香溢玉奩。簪紳五福具，樽俎四夷兼。賤子真殊幸，清標獲屢覘。談蒙雕朽木，猥辱畫無鹽。嘉運方熙洽，英才豈滯淹。佇公歸法從，斯道慰民瞻。
上鍾太守生辰詩 韓駒 
道在軻雄出，時平稷契生。荆山方秀整，金氣與高明。磊落難藏器，崢嶸易得名。宏才須視草，大手本調羹。欲賦龍驤遠，方看鳳翥橫。海門迎五馬，桂嶺換雙旌。漸許含香侍，寧爲剖竹行。悠悠真任物，擾擾不關情。札有十行賜，政應期月成。風流前輩似，文采後來傾。日月開黄道，雲煙煥赤城。還朝充柱石，與世作權衡。仙果千年實，洪濤幾度清。於公一俯仰，几杖表餘榮。
上趙倅生辰詩 韓駒 
世運千齡遇，皇圖永紹休。天方祚堯舜，家自產伊周。戟路炎風轉，弧門喜氣浮。九苞惟得鳳，三日已窺牛。祖牒綿瓜瓞，親庭結冕旒。朱轓資佐理，黄屋得分憂。白賀才名遠，毛原德業優。維城流雅詠，戲綵晢民謳。暫出丞侯度，行歸炳帝猷。職堪調玉鉉，名已覆金甌。甲第開華旦，瓊筵盛薦羞。寶釵分樂隊，珠玉萃賓游。龜鶴齊稱壽，觥船遞獻酬。後天長不老，仙袂拍浮丘。
上何太宰生辰詩二首  其一 韓駒 
斗杓西揭柄，南呂已飛灰。芝室占熊夢，蓬山挺梓材。世欣金鷟見，人慶玉麟來。天意非難料，行看位上台。
上何太宰生辰詩二首  其二 韓駒 
皇穹符寶運，嵩嶽降真賢。明月中秋後，黄花九日前。潭潭新紫府，疊疊舊青氈。遐想雲椿慶，春秋合幾年。
上盧運使生辰二四首  其一 韓駒 
有玉山自輝，無蠹木不疾。人心渺難測，天理坐可必。我公仁者靜，壽骨已崷嵂。豈比山澤儒，辛苦餌芝朮。
上盧運使生辰二四首  其二 韓駒 
千載一生賢，嘉會不易得。自從懸弧矢，稱願傾一國。紫芝眉宇秀，見者總歸德。正如堯絃風，一鼓解慍色。
上盧運使生辰二四首  其三 韓駒 
袖有調元手，辱使江之湄。雅懷兼三王，起問夜何其。行當發餘藴，陶鑄皋與夔。功名格上帝，黄髪齒復兒。
上盧運使生辰二四首  其四 韓駒 
春風桃李花，結實老人候。桃李初不言，人迹自奔走。恭惟大雅姿，篤實謝雕鏤。使之立本朝，一世可仁壽。
上富樞密生辰詩 韓駒 
嘗聞鄭公聲迹留契丹，忠義肝膽人所難。生民莫識兵革面，坐令中國如石磐。英靈鍾稟固有異，端拜而議獨膽寒。在天景星地朱草，無乃嘉瑞之鬰蟠。鄭公遺範後必大，飛木架學罄苑蘭。朝廷搜獵不待次，樞柄足辦談笑間。幸令天下已妥貼，夢寐聊以寄東山。小春桃花破紅萼，和氣簾幕風輕帆。降嵩孕昴掩周漢，酒杯瀲灧香初闌。復聞五福一日壽，但願膺此比鶴鸞。亟隨環召歸禁密，發揮事業安塵寰。
上司空生辰詩 韓駒 
君不見玉皇殿上麒麟兒，掣開金鎖馳如飛。紫府洞中尋不見，人間輕跳何之奇。又不見越王臺上真山島，簇簇靈光如焰火。驪龍騰踏上天池，透出月明珠一顆。似此嘉祥世希有，今朝放入賢侯手。長庚應向夢中來，還信嵩童重臺否。欲知仁政多陰騭，瑞氣融融靄春日。廣寒宮裏舊靈根，昨夜新枝抽第一。
上陳龍圖生辰詩 韓駒 
參差鴛瓦對清霜，玉虬薦瑞初騰驤。三山一夜應圖讖，曉來沙磧堪褰裳。熒煌戟戶掛弧矢，瑞氣氤氳結霞綺。帝令來作金鼎和，趁得寒梅雪香蕊。精神照坐神仙，滔滔揮翰傾何源。杜詩韓筆繼騷雅，鳳髓鸞膠室世傳。皇皇轡駱耀鄉國，春逐霜蹄滿南陌。禁城龍閣儼書圖，班近天顔還咫尺。泥書細札九天飛，好看錦衣榮袞知。亨時得路方平坦，沙堤斝錯黄金羈。年年愛日回南陸，慶壽階庭照蘭玉。南極仙翁識姓名，星宮曾見刊瓊籙。
上丘郎中生辰詩 韓駒 
瑯玡崒嵂神仙居，雲中縹緲飛雙鳬。玉皇步虛求真儒，翱翔萬里朝皇都。金門待詔登公車，彤墀耿耿攄良謨。寵光已覽升榮途，握蘭華省歲云徂。下憐民物來剖符，寬即不猛鞭用蒲。薰陶一味清和敷，報政嘗聞帝曰俞。要令仁風及海隅，光華玉節徯來蘇。黄童白叟爭歡呼，不須輓粟更飛芻。已見年豐樂有餘，玉宇風清化日舒。寶爐煙裊度垂弧，憑誰爲我倩麻姑，滿泛金波倒玉壺。願君不老八千歲，何啻二十四考居中書。
上丘漕使生辰詩 韓駒 
金蜀自昔稱遐封，師帥敢是流嘗澤通。嚴宸軫慮文軌同，繡榮遣宣仁風。思皇儲精動上穹，炎正重開神降嵩。天姿有道和氣融，許國純誠嘉且忠。暫借經綸粉省中，輶軒一動竦疲癃。詔書誕布恩龐洪，窮谷瀕川靡不蒙。取予轉輸公帑充，斂匪加民用度豐。樂育菁莪泮水宮，青衿咸仰百川東。欽哉美意奉淵衷，多取平反囹圄空。名利全歸幹制功，良法通商來往憧。疊組重龜問望隆，誦有輿人謠有童。但聞載途祝我公，遐齡實惠俱無窮。
上漕使生辰詩 韓駒 
於皇聖運齊中興，地應嶽瀆天垂星。儲靈韞異一發越，中和備體生奇英。清淮無波萬瀨肅，纖雲四卷澄水玉。薰風庭院倏經秋，長庚入夢祥光燭。童年氣韻已不羣，四座愕視天麒麟。蘭筋勁翮翔萬里，蓬山錦帳皆彌綸。五袴興謠謚三郡，筠秦東甌漸澤潤。褰幃便使八州清，光華併管三司峻。高懷違俗星斗寒，偉度照人雲夢寬。刑清財阜治尤最，天語璿題永不刊。夜觀三極三台上，玉節光芒邇天杖。浮丘自是地行仙，天遣夔龍助君相。仲舒簡古帝所思，弱翁治行已深知。粉澤典章混文軌，燕許大手非公誰。維南不爲承恩祝，直爲蒼現並蒙福。致君堯舜億千齡，頌聲徧寫南山竹。
上王太守生辰詩 韓駒 
碧落仙家瓊樹枝，傳芳何處慶雲低。人間鳳曆將移朔，天上瑤光欲轉西。丹穴巢空騫瑞翼，渥漥波漲奮霜蹄。堂堂風骨端如岳，凜凜神姿秀入奎。紫殿文章驚獨步，黄金名字最先題。袖將月窟三春桂，踏盡雲頭萬級梯。北闕一麾新出守，南州五馬總驕嘶。鈴齋玉麈清談笑，晏館金花貼鼓鼙。詩焰迸騰昏日月，酒觴沉困吸虹蜺。未能度嶺尋真去，直欲枯潭覓劍攜。千里暫煩傾皂蓋，九重終看步沙堤。吏情何以爲公頌，祇賦嵩高與壽齊。
上黄倅生辰詩 韓駒 
羣陰剝盡陽方回，石麟應期天上來。盡鍾粹美入骨骨，餘妍散向江頭梅。梅花冷艷排風雪，相映姿韻俱瓊瑰。會將風味歸鼎鼐，均調正屬經綸才。令辰祝頌喧瑤席，共把梅花壽千百。願公長與此花枝，歲歲相逢無紀極。
上傅守生辰詩 韓駒 
于公向日多陰德，扶持自是神明力。積善袞袞生公侯，神仙中人不易得。此夜長天降瑞星，賢佐乘時爲國生。秋水爲神玉爲骨，士林皆賀振佳聲。申伯默儲嵩岳氣，玉山照人光彩異。北斗以南能幾人，風塵外物巖廊器。公之才業天下奇，照山生玉水生犀。公稟英靈真間出，氣象往往干雲霓。謝安肯爲蒼生起，文采風流今尚爾。太學名華入紫宸，妙年歷落青雲士。麟臺公監舊仙郎，小郡何煩鳳翼張。詔書擢守二千石，緹騎千里照路傍。朝廷清明天子聖，下車先使奸豪靜。玉麟春踏武陽花，年豐千里無夜驚。金章紫綬照青春，儉節清明絕世倫。鄉閭禮遜已成俗，樽俎談笑多嘉賓。歌詠瑯瑯振金石，風生萬里華胥國。坐令白日生春輝，長與聖明恢壽域。一杯相屬時初冬，正在乾坤和氣中。感君生日遙稱壽，百歲須齊衛武公。使君高誼驅今古，歲之旱兮待公雨。九重明主正思賢，吾君英濟超光武。鰲殿沉沉玉鎖關，壽星元在碧霄間。黄閣此行膺大任，祇對吟詠祝南山。
上太師公相生辰詩十首  其一 韓駒 
地靈人傑產忠良，瑞靄龍蟠虎踞鄉。天欲中興神降岳，世將嘉靖弼生商。和羹早報梅花信，壽酒先飛柏葉觴。笑指山南成带礪，龐眉與國等綿長。
上太師公相生辰詩十首  其二 韓駒 
運鍾百六擾神州，國祚當時劇贅旒。獨藉奇材支大廈，允資巨力障橫流。嘯呼左袒安劉氏，指顧南冠縶楚囚。整頓乾坤康濟了，千齡翊宇永同休。
上太師公相生辰詩十首  其三 韓駒 
揚眉吐氣快生風，萬里歸來虎帳中。竭節任公營大計，解紛排難激丹衷。只憑忠信行蠻貊，遂使聲名等岱崧。一德一心天所祐，定知福壽享無窮。
上太師公相生辰詩十首  其四 韓駒 
交歡鄰國獨推誠，不顧流言斷必行。直欲生靈躋壽域，聊將干舞解平城。坐扶國祚齊箕翼，立挽天河洗甲兵。和議一成夷夏福，蒼生擊壤詠昇平。
上太師公相生辰詩十首  其五 韓駒 
談笑能令國勢強，一時忠義凜秋霜。挽回騩馭還長樂，直把鴻勳紀太常。問寢東朝宮殿曉，來庭北使塞垣長。輔成孝弟光寰宇，竹帛仍傳萬世芳。
上太師公相生辰詩十首  其六 韓駒 
跋扈驕矜勢糾紛，兵威不戢定將焚。權歸宥密消兵釁，力掃欃槍息祲氛。鴻劍將軍休畫策，捧觴都護罷論勳。四方廊廟無餘事，咸仰伊周輔聖君。
上太師公相生辰詩十首  其七 韓駒 
偃伯靈臺滌翳昏，太平有象更何言。百神禋祀承天貺，萬里調元識定尊。復見漢儀難並舉，請觀周樂足同論。秉鈞當軸誠知體，坐使先生道滿門。
上太師公相生辰詩十首  其八 韓駒 
騎壒蒙蒙一洗空，恢崇儒館闡文風。正當世祖投戈際，遠邁元和沸鼎中。坐使車書同萬里，行看冠蓋襲諸戎。我公勳業追王佐，豈比區區頌泮宮。
上太師公相生辰詩十首  其九 韓駒 
勤勞王室見周公，報賜宜膺曲阜封。兆見維秦符佐命，祥開有魏慶疇庸。申加井賦思方洽，倍衍圭腴賞正濃。一德君臣千載遇，九州四海仰雲龍。
上太師公相生辰詩十首  其一○ 韓駒 
手扶日月補圜穹，錫第庸旌再造功。樂奏鈞天迎騎擁，詩歌湛露晏堂豐。屬車臨幸龍顔喜，拔宅飛升帝眷隆。燕雀非惟依託計，華夷億萬賴帡幪。
上太師公相生辰詩 韓駒 
鷲嶺云何錫杖飛，漢家社稷要扶持。袞衣人共尊姬旦，木鐸天將以仲尼。億萬生靈俱再造，百年壽考復奚缺。欲枯滄海濡秋兔，來寫門生獻壽詩。
上蔡太師生辰詩四首  其一 韓駒 
五百年來間氣鍾，堂堂皎月衆星中。鈞陶四海規模大，心膂三朝禮貌隆。壽杖特尊黄髪老，袞衣重拜黑頭翁。彭聃豈足爲遐算，直與昇平到不窮。
上蔡太師生辰詩四首  其二 韓駒 
燕雀同欣大廈成，公歸何處不歡聲。全將和氣還羣物，不放纖塵點太清。人指靈椿期壽考，天將神鼎待功名。誕辰正得三陽節，已與東君助發生。
上蔡太師生辰詩四首  其三 韓駒  泰山
君王正殿壓金鰲，一品師臣待赭袍。萬世規模神鼎重，八年勳業泰山高。崇寧樞筦聯領翼，大觀蓬山擢鳳毛。介壽幾何詞謾費，爲公仙谷問蟠桃。
上蔡太師生辰詩四首  其四 韓駒 
天遣飛仙下九州，儗倫慎勿漢唐求。他年呂望應黄髪，今日周公尚黑頭。夾輔元勳歸玉鉉，太平餘事入銀鈎。慶河一派莆陽水，長繞壺山滾滾流。
去黄州日 韓駒 
經營一頃將歸老，眷戀群山爲少留。百日使君無足憶，空餘詩句在江城。
題李白畫像 韓駒 
玉堂學士今劉向，禁直岧嶤九天上。不須對此融心神，會植青藜夜相訪。
壽鄭丞相 韓駒 
歲在淵獻牽牛中，月缺其圓夜無風。不知魏分此何夕，瑞光千丈如長虹。乃是絳闕來榮公，仙宮羽衛紛層空。榮公鼎軸三朝老，活國時推第一功。已見指揮收北地，曾聞談笑卻西戎。震風凌雨士奔走，十年分與爲帡幪。陰功隱德乃如此，故應福祿來無窮。朝來寶閣動喜氣，黄雲赤霧相溟濛。紫衣貴人押君賜，琥珀酒艷琉璃鍾。小儒荷恩與稱述，詩自老來殊不工。獻公以九皋之仙鶴，祝公以萬仞之喬松。願公壽與宋無極，劍履日在明光宮。
湘山 韓駒 
湘南第一境，山水足娛人。塔占飛來石，僧留過去身。雲泉蒼壁曙，竹樹絳園春。羨爾安禪客，翛然不受塵。
句  其一 韓駒 
窮如老鼠穿牛角，拙似鮎魚上竹竿。
句  其二 韓駒 
車騎擁西疇。
句  其三 韓駒 
船擁清溪尚一樽。以上宋陸游《老學庵筆記》卷九。
句  其四 韓駒 
勸我卷風金叵羅。
句  其五 韓駒 
海棠不入草堂手。
句  其六 韓駒 
麥天晨氣潤，況復雨頻頻。
句  其七 韓駒 
冥冥沙水雁初下，獵獵菰蒲秋向深。
句  其八 韓駒 
曉猿啼破千巖翠，古木陰成一徑幽。
句  其九 韓駒 
饑腸不貯酒，凍粟自生春。
句  其一○ 韓駒 
縣古槐根露，官清馬骨高。
句  其一一 韓駒 
風流要是賢公子，白晳仍爲美少年。
句  其一二 韓駒 
止應獨有江山秀，合自都無廊廟心。
句  其一三 韓駒 
樵策初無主，雞豚各認家。
句  其一四 韓駒 
雨暗階前路，苔冶林外家。
句  其一五 韓駒 
月中有女曾分種，世上無花敢鬬香。
句  其一六 韓駒 
人間八月秋光好，芙蓉溪上春酣酣。
句  其一七 韓駒 
宛陵堂下探梅時。
句  其一八 韓駒 
冰壺骨相自清臞。
句  其一九 韓駒 
嵩岳降真賢。
句  其二○ 韓駒 
洪府西山最景奇。
句  其二一 韓駒 
孤舟晚颺湖光裏，衰草斜陽無恨意。
句  其二二 韓駒 
連山橫截展一臂，爲我障斷西南夷。
哀高永年戰沒 黄友  泰山
粉身碎骨事無難，祇爲君恩重泰山。風淡月明都護府，功名千古在人間。
詠風 黄友 
不假玄冥力，乘空散寂寥。聲雄秦塞鼓，勢撼浙江潮。落日銜山嘴，浮雲亞隴腰。鵬程如借便，九萬看扶搖。
句 王履 
矯首向天兮天卒無言，忠臣死難兮死亦何愆。
杜鵑 鄭瑴 
杜鵑飛飛無定棲，寄巢生子百鳥依。園林花老晝夜啼，安得百鳥挾以歸。
浙源山 權邦彥 
一抹冷雲遮嶺半，千章古木滿巖隈。山深林合失昏晝，路轉溪迴迷去來。鷹隼翻空何事擊，猿猱緣壁爲誰哀。此行步步山寮界，歸雁詩圖相對開。
樂平道中 權邦彥 
稻米流脂薑紫芽，芋魁肥白蔗糖沙。村村沽酒喚客喫，並舍有溪魚可叉。枹鼓不鳴盜賊少，雞豚里舍語聲嘩。賽神還了今年願，又整明年龍骨車。
二月九日遊百門泉覽□由殿院有詩刻石因用其韻書之並律詩奉呈  其一 權邦彥 
西山□人巧相逼，興欲乘風先兩腋。犯寒策馬古共城，未見春林眩紅碧。土膏浮焰遠沄沄，野燒舊痕明皪皪。造幽忽覺累物異，心瑩如澄眼如拭。山根出泉泉湧竇，泓此一樣玻璃色。炯然毛髪立可數，我欲探之還杖植。酈元水經陸羽品，甲乙未許來輕敵。徑須乘夜□□□，□試飛橈撥雲跡。寒垣奔□□長□，□帽多塵更吹炙。偶來娛此得閑曠，塵土自無何用滌。境清意徹兩相會，坐對行吟一傾臆。鷗鷺飛浮亦閑暇，知我忘機羣可人。擬將筆力出□□，□□才□費雕刻。荒乘野逸不知倦，是樂箇中真自適。暮歸穿邑驚市人，應笑新遷二千石。
二月九日遊百門泉覽□由殿院有詩刻石因用其韻書之並律詩奉呈  其二 權邦彥 
眼看綠凈思悠哉，縐縠圓珠串欲裁。舡穩恍如雲外去，鳥飛驚自鑑中來。浺瀜陂浸秦山碎，觱沸泉縈濟水回。何似此閑弄明月，月中長嘯有高臺。
遊洞庭山 李彌大  洞庭湖
山浮羣玉碧空沉，萬頃光涵幾許深。梵剎樓臺噓海蜃，洞天日月浴丹金。秋林結緣留連賞，春塢藏紅次第吟。擬泛一舟追范蠡，從來世味不關心。
堯峰院 李彌大 
雲峰何岧嶤，去天餘幾丈。其下蔚華林，幽禪屹相向。我游先朝暾，海日射巾杖。飛蓋不須持，步步蒼松障。山僧知我來，羅立鳬雁行。提攜兩行人，爲我談實相。一種勿弦琴，三嘆無聲唱。開軒面東南，千里入俯仰。西登妙高臺，更欲茲曠望。土斷澤繞山，煙濤渺雲浪。恐是六鰲連，蓬壺墮莽蒼。又疑鯨入海，偃脊起青嶂。時方老火熾，金石流欲煬。須臾變雲雨，爲作雄風壯。翻手回涼秋，掀舞千林響。誰云免水宮，自是神龍藏。三高如可作，吾欲五湖訪。洗足巨浸心，振衣孤峰上。寄語夸奪流，得飽但相忘。長哦可當歌，踏月下空曠。
無礙泉 李彌大 
甌研水月先春焙，鼎煮雲林無礙泉。將謂蘇州能太守，老僧還解覓詩篇。
散步山村喜風俗淳樸小詩紀之 李彌大 
山居時散步，所接多耕夫。或揖或不揖，頗忘爾與君。陰晴話愁喜，豐約道有無。電迅嘆人壽，風波驚世途。超然心不累，朝市何有乎。
親舊有問山中事者示之以詩 李彌大 
試與問秦漢，人家總不知。餐霞雲竇冷，臥月石牀欹。流水天常洗，桃花春自遲。年年深洞裏，閑着一枰棋。
觀燈 王子獻 
春燈絕勝百花芳，元夕紛華盛福唐。銀燭燒空排麗景，鼇山聳處觀祥光。管絃喧夜千秋歲，羅綺填街百和香。欲識神君行樂意，姑循前哲事祈禳。
對菊懷陸子靜 鄭建古 
落落薌城二老翁，白鬚遙映菊英中。交成晚節人彌淡，吟到寒花句亦工。灌溉已欣分綺色，扶持還藉挹芳叢。吾徒素愛凌霜質，相對應知臭味同。
游休休亭 鄭集 
世事心知不可爲，拂衣歸此養天機。先生獨善端無意，肯續春秋辨是非。
咏栖雲洞 余光庭 
去住無心洞裏雲，雲窩寂寞宿氤氳。遙知此勝非凡匹，澗水巖花香異聞。
句 董剛 
郡爲三蜀蔽，地與兩京通。
題七星巖 宋逑  长江
三四奇峰傍短亭，一巖春色冠圖經。四時吞吐西江水，萬古森羅北斗星。日月餘輝通□□，□霞微徑上青冥。嶺南惟此興王地，好與邦人作畫屏。
挽李方叔 郭挺 
憔悴詞林失俊英，已應精爽在蓬瀛。楷模昔日依元禮，貧病他年累長卿。無復波瀾窺大手，空將日月送虛名。當時潁曲爲耕地，祇有風灘晝夜聲。
挽李方叔 趙善𡨢 
藤崖羅邁等蒼龍，踵洞寒噴江海通。幾萬重峰團碧色，百千級雪下青空。塵埃世界深山北，今古是非流水東。筇杖平頭天地闊，醉他白日立清風。
游大滌  其一 趙善䚮 
黄簾有影金燈暗，碧殿無人玉磬清。我亦三生羽衣客，夢魂久已到瑤京。
游大滌  其二 趙善䚮 
雲葩裛石侵衣潤，嵐翠籠山入眼明。何處如今有仙隱，願尋藥圃斸玄英。
題岑公洞 趙善贛 
真人邈何之，恍忽不可見。洞居獨嵌空，壁留明珠濺。藤蘿含冥濛，竹柏鬬葱蒨。至幽合人心，遠翠落江面。野老乘籃輿，使君肆清燕。日影砌下倒，雲容坐間變。大木巖欲傾，邃壑路微轉。崢嶸施屏風，點綴成彩絢。雖云急行樂，勝賞殆亦遍。欲歸重盤旋，拂石看古篆。
京口多景樓 趙善倫 
壯觀東南二百州，景於多處更多愁。江流千古英雄淚，山掩諸公富貴羞。北府如今唯有酒，中原在望忍登樓。西風戰艦今何在，且辦年年使客舟。
題翠蛟亭 趙善革 
未到康廬看玉淵，且來大滌掬飛泉。決流放閘雖人力，濺玉跳珠卻自然。
大滌洞  其一 趙善革 
敲撐振策上嶙峋，亂石逢迎領略頻。風竇靜吟吹地籟，澗泉高瀉曳天紳。雲山勝景身無累，觴詠清懷筆有神。殘夢驚回三十歲，瑯玕芝草一時新。
大滌洞  其二 趙善革 
舊游風物轉頭非，只有青山不改移。深壑貯風馴虎嘯，斷崖飛瀑翠蛟馳。郭翁遺迹雲煙鎖，坡老清名草木知。笑問聚仙亭上月，風流應不減當時。
大滌洞  其三 趙善革 
冠蓋初收見在身，來尋大滌滌塵氛。心如霜後凌虛月，迹是風前出岫雲。仙姥定能賒甕酒，華堂小憩看爐熏。甚思屏置人間事，韜養巖間霧雨文。
大滌洞  其一 槻伯圜 
洞霄問路覓青梯，尚恐巖阿有勒移。暫許尋山留信宿，何由稅駕息驅馳。七仙不死今仍在，五洞交扃昔所知。信有靈丹藏箬下，刀圭分乞豈無時。
大滌洞  其二 槻伯圜 
飛餉江淮脫此身，聊尋九鎖浣兵氛。笑呼天柱峰前月，共踏棲真洞裏雲。陰谷神泉霜後王，陽坡靈草雨餘薰。十年洗髓除凡骨，儻契仙翁邁與文。
大滌洞  其三 槻伯圜 
餘杭曉旆籋飛梯，大滌松陰午未移。羣從追隨巾屨集，衆真參會珮環馳。白鴉翻舞仙如在，黄鶴迎來聖得知。老□□□□□□，□□□□□□□。
大滌洞  其四 槻伯圜 
□□□□□□□，□□□□□□□。□□□□□□□，捲壑飛泉日夜馳。龍蛻洞深神所蟄，鳳鳴巖隱世誰知。坡仙一去無消息，相見清游彼一時。
大滌洞  其五 槻伯圜 
快上籃輿曉色分，松風滿袂滌埃氛。三竿未放高峰日，一笑先開洞府雲。憶昔曾留天帝坐，至今猶带御爐薰。莫教俗駕來相尾，只恐詒譏晉郭文。
大滌洞  其六 槻伯圜 
人間安得倚天梯，欲訪真源志不移。大滌乃今追勝迹，清都何待更神馳。已逃蕭斧杉難老，不逐秦鞭石有知。尚覺林泉佳氣王，難忘羽衛幸臨時。
大滌洞  其七 槻伯圜 
松筠玉美育見長身，瓊館沉沉遠楚氛。裂石看傾三峽雪，解衣同試一甌雲。朮畦曉露初收藥，蘭徑秋風靜吐薰。爲拂蒼崖題歲月，重來應復感斯文。
句  其一 王才元 
雪曳山容改。
句  其二 王才元 
遠墅炊煙近。
寄弟子慧山偈 釋道瓊 
口觜不中祥老子，愛向叢林鼓是非。分付雪峰山首座，爲吾痛罵莫饒伊。
頌古二首  其一 釋道瓊 
掩耳不及忽雷奔，天低尺五雨傾盆。葉隨流水歸何處，牛带寒鴉過別村。
頌古二首  其二 釋道瓊 
捨筏懷兼濟，逢耕更問津。卻將未歸意，說與欲行人。
呈芙蓉楷禪師 高世則 
懸崖撒手任縱橫，大地虛空自坦平。照壑輝巖上借月，庵頭別有一簾明。
偈 釋法如 
乾坤之內，宇宙之間。中有一寶，秘在形山。
偈三首  其一 釋介諶 
出西天，入東土。雲從龍，風從虎。一任諸方點頭。
偈三首  其二 釋介諶 
文殊智，普賢行，多年曆日。德山棒，臨濟喝，亂世英雄。
偈三首  其三 釋介諶 
我若說有，你爲有礙。我若說無，你爲無礙。我若橫說，你又跨不過。我若竪說，你又跳不出。若欲叢林平貼，大家無事，不如推倒育王。
偈二首  其一 釋慧琳 
有漏笊漓，無漏木杓。庭白牡丹，檻紅芍藥。因思九年面壁人，到頭不識這一著。
偈二首  其二 釋慧琳 
一即多，多即一，毗盧頂上明如日。也無一，也無多，現成公案沒殽訛。拈起舊來氈拍板，明時共唱太平歌。
頌古二首  其一 釋慧琳 
五鳳樓脫問洛陽，金鞭遙指御街長。春風是處華爭發，游子年年憶故鄉。
頌古二首  其二 釋慧琳 
赤體更無藏隱處，黄龍未語先分付。若將見解上門來，他家自有通霄路。
呈泐潭草堂清禪師偈三首  其一 本明道人 
不識煩惱是菩提，若隨煩惱是愚癡。起滅之時須要會，鷂過新羅人不知。
呈泐潭草堂清禪師偈三首  其二 本明道人 
不識煩惱是菩提，凈華生淤泥。人來問我若何爲，喫粥喫飯了洗鉢盂。
呈泐潭草堂清禪師偈三首  其三 本明道人 
莫管他，莫管他，終日癡憨筭海沙。要識本來真面目，便是祖師一木叉。
偈 釋圓智 
蘆華白，蓼華紅，溪邊脩竹碧煙籠。閑雲抱幽石，玉露滴巖叢。昨夜烏龜變作鱉，今朝水牯悟圓通。
偈 釋良範 
塵劫已前事，堂堂無背面。動靜莫能該，舒卷快如電。莫道凡不知，佛也覷不見。決定在何處，合取這兩片。薦不薦，更爲諸人通一線。天下太平，皇風永扇。
竹枝辭 李邦獻 
江上漁舟葉葉輕，峽中雲雨晚涼生。長亭宴罷客歸去，桂樹夕陽啼鳥聲。
過仙都徐氏山居  其一 李邦獻 
道出仙都下，溪深草木閑。陰晴老農事，豐稔此心關。誰削千尋石，雲藏萬疊山。王程元有限，那得更躋攀。
過仙都徐氏山居  其二 李邦獻 
四海無塵戰馬閑，稻梁桑柘綠回環。不知盡是君王力，華屋重重對好山。
仁壽堂古梅 李邦獻 
手種黄梅已着花，此身依舊在天涯。三年客罷攜家去，贏得東風兩鬢華。
馬王廟 李邦獻 
矍鑠茲翁老莫量，據鞍猶得亞燕揚。能將岸幘窺文叔，祇把虛蛙當子陽。薏苡滿車翻作禍，馬人上日竟成行。三瀧廟食傳千古，回首雲臺草樹荒。
寄鶴林辛上人 蘇莊 
苦憶長廊清磬音，復懷贊公栴檀林。陽坡佳木鳥相喚，澗戶曉行藤竹陰。日晴山路筍橛晚，雨足野塘蒲稗深。短褐兀然聊戲劇，滄江鷗鷺本無心。
小齋即事二首  其一 劉一止 
憐琴爲絃直，愛棋因局方。未用較得失，那能記宮商。我老世愈疏，一拙萬事妨。惟此二物随，不係有興亡。
小齋即事二首  其二 劉一止 
旱夏甘雨零，坐見草木長。天憐官窮隘，乞與風颯爽。四簷溜通池，激激聽微響。雖非山林間，故作山林想。
道中雜興五首  其一 劉一止 
瀕春欲生妍，梅蘂先媚好。寧辭犯霜雪，漸擬蘇百草。耿耿甘獨待，餘恩及枯槁。
道中雜興五首  其二 劉一止 
姚黄花中君，芍藥乃近侍。我嘗品江梅，真是花御史。不見雪霜中，炯炯但孤峙。
道中雜興五首  其三 劉一止 
晴風掃頑雲，白日光在地。雲翳無幾何，聚散等懸寄。所以寸草心，各各抱根蒂。
道中雜興五首  其四 劉一止 
麥頭漸青青，麥田何井井。黄雲被原野，衆草昏未醒。方知天壤間，春風有畦畛。
道中雜興五首  其五 劉一止 
長亭連短亭，隻堠復雙堠。居然送行客，歷歷記奔走。十里同五里，先後無好醜。
識舟亭一首 劉一止 
渺渺歸帆江北渚，脉脉相望那得語。舟中賈客嬋娟女，朝樂瀟湘暮荆楚。我欲招之問計然，浮名唾去如飄烟。買魚沽酒嘯儔侣，槌鼓弄笛凋殘年。
過新開湖呈無言兄御史 劉一止 
整整斜斜村舍居，十十五五沙中鳬。潛魚釣影水深淺，高柳着行烟有無。天闊雲低過平楚，已覺淮音近吳語。淮南米賤好留儂，正恐不歸心更苦。
腰鎌一首 劉一止 
腰鎌行稻區，引挽親刈熟。黄雲卧千頃，彌望極平陸。潦水秋未收，褰裳聽滿足。爲士復兼農，自身仍當僕。書年賀豐稔，天事誠委曲。辛苦豈敢辭，幸此卒歲蓄。歸來妻孥笑，風日緇面目。未覺城市胜，生理係斗斛。少年事筆耕，初不辨穜稑。讀書舌本燥，得食僅半菽。人言清有餘，自哂瘦如竹。虚名真畫餅，逸景等轉燭。今我更百態，漸已不諱俗。杯水重萬言，嚢錢踰滿腹。却嗤祖士少，未免懷愧恧。客來詎相訪，底用身障簏。
無言兄以銀壺作粥糜頗極其妙舟居夜饑頃刻可辦戲作此詩 劉一止 
少年愛酒不廢沽，滑稽鴟夷每随車。春禽似是知我意，日日勸我提葫蘆。侵尋老境筋力異，宿昔百嗜今一無。羈窮未免走四方，是口時賴薄粥餬。憐君巧作此瓢壺，善爲口計真不疏。上蓋下豐腹胍𦘴，空洞可置升米餘。釜湯外沸如隔膜，氣塞不作聲盧胡。須臾已復成淖糜，勻滑不減傾醍醐。篷窗夜饑急星火，咄嗟而辦功可書。山僧歙鉢未足詫，考父古鼎非時須。我聞壺中有高隱，日月或類蓬萊居。神仙有無事恍惚，山澤形貌常多臞。不如一飽睡清熟，個中便是真華胥。
盧駿元憲使寄示會稽競秀閣識舟亭二詩爲各賦一首  其一 劉一止 
葱籠秀擁秦山落，盡日春風吹嶺脚。朝來領略到窗几，誰遣虚空出阿閣。南臺御史去天近，身與孤雲生兩角。胸中摸索千丈絃，更恐并吞有衡霍。
盧駿元憲使寄示會稽競秀閣識舟亭二詩爲各賦一首  其二 劉一止 
海門山邊初落潮，西興渡口浪痕高。渺渺目亂翻雲濤，心識不語迎歸橈。江亭晚日風蕭騷，軋啞鳴櫓相向搖。平頭鴈落沙沒腰，舟人底處尋青招。
天長道中作饑來驅我去二首寄呈劉盧二御史  其一 劉一止 
饑來驅我去，去去復何之。西風迎馬頭，背日霜林披。十年京洛塵，衣弊因改爲。豈惟衣日化，面目亦已緇。功名誤少小，辛苦道老黧。追惟中自驚，恍聲失旦鷄。安得如虚空，萬境俱一齊。我心無去來，我馬随東西。
天長道中作饑來驅我去二首寄呈劉盧二御史  其二 劉一止 
饑來驅我去，去去復何如。我饑亦何慚，所歎爲此軀。明發着征衫，薄暮投郊墟。烟林號怒風，牛背立饑烏。境惡夢多悸，愁孤鬰難舒。念初別鄉邦，短檝穿菰蘆。眼中兩御史，炯炯冰在壺。清游失追攀，負此山繞湖。我行日已西，回首風牽裾。兩公飫文章，筆端吐新腴。願言繼殘膏，龜腸正空虛。
拱州道中二首  其一 劉一止 
城樓百尺兀相望，帝作東輔拱神州。當日隋家漕渠柳，至今春在末梢頭。
拱州道中二首  其二 劉一止 
柳條明媚欲變色，便想春思浩無涯。行人手挽不忍斷，云此生意方萌芽。
家姪季高作詩止酒戲賦二首  其一 劉一止 
淵明出從任，初亦計林田。一朝倦束带，唾棄如飄烟。無酒每從人，兹事若可憐。醉來便逐客，卿去我欲眠。了知此賢胸，醒醉皆超然。胡爲遽止酒，而作止酒篇。此身役萬物，不使一物偏。有偏即是累，在性皆非圓。我樽可忘酒，我琴故無絃。攜琴玩空樽，惟我樂也天。
家姪季高作詩止酒戲賦二首  其二 劉一止 
淵明賦止酒，止酒未嘗止。今朝詩固云，從此真止矣。我觀他日詩，說酒特未已。必飲誠有累，必止亦非理。無如作病何，聊用忘憂耳。得失定相半，随遇無彼此。胡爲我阿咸，深拒堅壁壘。子言故多師，烏有與亡是。獨此止酒詩，字字如信史。恐子昧圓通，未究真正義。當觀諸世間，一一等幻戲。死生尚云爾，何乃較醒醉。操瓢起相從，無爲乏我事。
方時敏寄和詩復用韻報之并簡季高理前止酒之語季高嘗夢蕭相國戒勿飲酒  其一 劉一止 
疇昔城南隅，蓮葉秋田田。從公觴玉醪，醉墨看雲烟。我乃世背馳，公獨肯顧憐。追思十年夢，僅熟一覺眠。念當老扁舟，生理師計然。不意菰蘆中，復見瓊瑤篇。筆力如置陣，彌縫認先偏。從容步武間，左右方若圓。又如清廟音，三歎聞疏絃。安得化爲雲，追逐飛上天。
方時敏寄和詩復用韻報之并簡季高理前止酒之語季高嘗夢蕭相國戒勿飲酒  其二 劉一止 
阮籍劉伯倫，嗜酒不知止。顛狂欲求名，此計真陋矣。酒中有何好，正自未能已。愁來得暫驅，洞若適妙理。我豈沈酣徒，公亦聊爾耳。世間等夢間，未悟彼易此。阿高志得殊，家學自中壘。嗷嗷求獨醒，今昨較非是。無心窮酒聖，有意造詩史。自言古鄼侯，告戒存密義。逡巡若神授，恍惚類兒戲。不須更論酒，春夢本如醉。我知昴星精，不管太白事。
次韻趙端直貽何子楚卜居山間二絕句  其一 劉一止 
賀老晚乞一曲湖，絕勝叔平千頭奴。端直自是功名人，未用早計此索居。
次韻趙端直貽何子楚卜居山間二絕句  其二 劉一止 
後堂彈絲嬌不止，知有性靈雙婢子。歌詞自製清如水，却怪驚塵暗中起。
次韻子楚秀才  其一 劉一止 
何郎卜築吞江湖，下瞰培塿皆僕奴。山川勝絕本相假，正復此士堪此居。
次韻子楚秀才  其二 劉一止 
何郎歸歟直止止，所恨扁舟欠西子。山高日長貪睡美，不有江聲誰喚起。
贈道人王生一首 劉一止 
夜來清商入梧桐，策策不已鳴霜風。故烟一碧萬烟樹，惨淡已有傷秋容。嗟哉造物本何意，安得永賴長養功。我獨冷眼閱榮悴，心與日出清霜融。子奚不來助我喜，甕頭春風生麴米。人間有酒誰不醉，知其天者我與子。我身雖無雙羽翰，欲将夢到三神山。借爾八尺龍鬚席，蘧然一覺俱飛還。
家弟元成將參部來取別是夕忽夢與元成跨馬並行隱隱聞車轂聲如在道途覺而作詩并以贈行 劉一止 
荒凉半畝居，風烟夜沈沈。安得清夢間，尚有車轂音。自我客京華，半世歷嶔嶔。日月不相貸，鬢有微霜侵。騎馬著青衫，兹事已不任。如何棲遲中，心跡猶差参。夢境通前生，染習良已深。歲月不可磨，愈厲如精金。富貴豈足道，大是功名心。勉哉子馳驅，壮志方在今。力學懶似儂，膏肓恐難鍼。
次韻寄酬無言兄頒政二章  其一 劉一止 
鳳不出丹穴，姬孔歎且思。忽來乃爲時，不計身安危。采色炫世眼，鳴聲漏天機。高梧寄孤巢，俯仰反自悲。矧復鷃雀儔，妒喘如筒吹。我知盛名下，憂惙甚井眉。寵辱更事耳，何異秦晉饑。生身等世間，寧免相貸資。公乎豈人謀，天特相兹時。奈何不自量，徑欲力撼之。如我實助喜，良是昔所期。蜀牋冰不如，忽枉灑蘭辭。三復重太息，無術可肉飛。要看筆如椽，塗改生民詩。
次韻寄酬無言兄頒政二章  其二 劉一止 
自公之出矣，豈不旦夕思。人情劇險艱，太行未足危。十年江湖心，鷗鳥識忘機。却來鵷鷺行，方寸交喜悲。晚被天語溫，習如和風吹。凡公宿昔交，誰不勝兩眉。如我故陸沈，筆耕遇比饑。胸腹抱介介，何以取世資。時哉今唐虞，不出斯無時。苕之水洋洋，我饑實樂之。如何磊落人，頗復誤見期。誰能叩人門，受彼在亡辭。吸飲風露寒，身輕會孤飛。明時自嗟拙，敢賦衡門詩。
與家姪季高夜語用毛內相韻 劉一止 
儒生習氣非偶然，出入文史東西家。掃除凈盡如宿草，春風一夕已復芽。子方妙年有奇氣，我已種種成蒼華。文章百巧坐一窮，無地可學東陵瓜。擩嚌山色吞湖光，凜凛尚可驅百邪。子昔自云有仙骨，夢騎青螭籋飛霞。要與李杜高頡頏，下視餘子窘可嗟。寒燈夜語耿不寐，似覺冰雪生齒牙。頗言室有法喜妻，幸是元無翁可撾。何如從吾巢雲巔，共訪葛洪學丹砂。
贈別歸安周縣丞二首  其一 劉一止 
自我居里間，連墻絕未去。非我敢杜門，客實莫我顧。頽然坐空廬，習懶已成痼。惟有一束書，遮眼慰遲暮。周郎來何許，文字得我怖。淵源笑鯢桓，采色隱豹霧。追随古河洲，山色入幽步。詩文互徴逐，酒鸞及時具。如我衆棄餘，君意獨何慕。入蘭不知芳，逐臭無乃誤。君亦忘機人，足跡亂鷗鷺。堂前種白蓮，心境涵凈土。觀空本無說，因物自吐露。往來忘時節，相對兩如寓。屈指說去官，始憶三年住。囅然同一笑，歲月真脫免。我不記前三，更問末後句。
贈別歸安周縣丞二首  其二 劉一止 
庭前百个竹，眼見三隕籜。不知如許久，已復東行槖。君初無住想，脫去亦不惡。官身等出家，随牒即行脚。笑傲雲烟間，何適非至樂。嗟我獨奈何，生理自窘縳。四十三年非，醖造此大錯。從今便上上，萬事付莫莫。張公留衣鉢，綠蓑與青篛。會當老扁舟，相與同啐啄。更看後五日，放過前一著。
宿溪口一首 劉一止 
溪聲來天邊，風水共豪縱。夜氣劇奔馬，侵曉不能控。書生有清癖，詠雪寧忽凍。胡爲枕寒流，故遣不成夢。
賦建安林尚能家追遠堂一首 劉一止 
履霜存永慕，風樹寄悲惋。古來孝子心，百歲常輾轉。雞豚逮親存，適意寧一臠。他時轂千乘，泣涕顔有靦。生世苟如此，豈得但理遣。所以奉嘗事，自竭叵不勉。尚能七閩秀，器識頗凝遠。求官自束髮，捧檄恨晼晚。歸懷追養勤，作堂近山巘。欲招九原魂，彷彿此息偃。牛羊家自腯，菘韭傍可剪。春秋及時祀，情物兩俱腆。遂令里間兒，艱詫知禮典。孰先如此堂，孰孝如此悃。從今大而門，至行神所戩。
宋景文公之孫景雲得玉龜印有忠孝侯印四字示詩次其韻 劉一止 
寶器傳家寧浪出，漢爵通侯二千石。懸知忠孝萃公門，寸印便應輕尺璧。虎頭飛去通神畫，未免誑欺涉嘲罵。餘不左顧非偶然，渭水得璜天或者。公門次第生輝光，一一詞鋒如劍鋩。龜玉正憐俱在手，莫放柙中蒼兕吼。
舍弟出家作詩貽之 劉一止 
在家情已疏，出家終不惡。不有清凈緣，云何脫徽索。我昔志婚宦，謂足世味樂。顛倒十年間，如蠺竟自縛。業已無奈何，勸汝莫莫莫。一漚非全潮，起滅皆妄作。當知是身浮，流浪恐非託。伎倆百不好，攝念乃初學。如病求真醫，安心是良藥。
和巒嶅二子寒食少天色五字  其一 劉一止 
霧雨昏不醒，東風曉能酸。我食日不足，寧憂三日寒。
和巒嶅二子寒食少天色五字  其二 劉一止 
去年今日時，桃李半狼藉。能随里門兒，買𩛿作寒食。
和巒嶅二子寒食少天色五字  其三 劉一止 
人言二月時，霏雨生樹杪。天色何時光，要向寒食少。
和巒嶅二子寒食少天色五字  其四 劉一止 
江南舟軋鴉，江北馬連翩。經春不能賞，誰云不關天。
和巒嶅二子寒食少天色五字  其五 劉一止 
春風未渠尖，花草有矜色。酴醿會傾城，牡丹欲傾國。
太守生辰四首以受天百祿爲韻  其一 劉一止 
漢城欲回春，梅柳詫先受。江北迎兩轓，江南試春酒。得州古云樂，渠閣大如斗。要將歲寒姿，一笑閱好醜。
太守生辰四首以受天百祿爲韻  其二 劉一止 
朱轓世功名，地接韋杜天。勤勞三十載，始着榮途鞭。淹速會有時，用舍何其賢。或者相棄除，天公賜長年。
太守生辰四首以受天百祿爲韻  其三 劉一止 
杯觴誰聖賢，翰墨自主客。一醉迎春風，麗思發幽賾。河東豈無賦，諷一或勸百。願公攄梗概，早晚煥簡册。
太守生辰四首以受天百祿爲韻  其四 劉一止 
龍門映當代，開闔踵前躅。自笑牛馬走，老矣戀寸祿。染指睨列鼎，炙手借餘燠。但恐飛詔來，沙頭理行軸。
又以永錫難老爲韻  其一 劉一止 
相門若崇山，神物職所領。天令佑世德，奕奕發秀穎。圖書漫今古，論議餘骨鯁。富貴豈足言，功烈相與永。
又以永錫難老爲韻  其二 劉一止 
倚公芸香閣，今古壓紬繹。付公銅虎符，利疚稔更歷。帝曰我此賢，儲作國柱石。俾爾壽而富，一一天所錫。
又以永錫難老爲韻  其三 劉一止 
采采黄菊英，秀色真可餐。泛之清霞觴，薦以白玉盤。我欲持壽公，助發凌風翰。天地炯在眼，一舉非公難。
又以永錫難老爲韻  其四 劉一止 
長松倚青壁，千歲身不老。下顧蓬艾姿，生意何草草。願言雨露甘，餘潤及枯槁。耿耿心自憐，得蔭苦不早。
夜起觀雪一首 劉一止 
寒空夜作山林聲，打窗窸窣饑鼠行。褰帷忽怪窗淡白，開門雪飛縱復横。天上瑞花開又落，庭下疏梅初破萼。忍寒耐苦發孤妍，似與老人甘落莫。遙憐國難何時清，嗣皇求衣天未明。長蛇封豕欲薦食，執筆固陋慚書生。皇天悔禍今可卜，乞與江湖比歲熟。莫言此雪不樂饑，便是天公真雨粟。
待潮浙江口寄左與言大夫葉元亮學士兼簡吳似之大著 劉一止  西湖
今日江頭雪欲作，濤怒風豪兩噴薄。青鞋黄帽湖海人，獨立沙邊如病鶴。閑身不待君賜與，擬占風烟佳處着。如何寸祿晚見招，踉蹡欲前還欲却。翩翩西湖兩公子，胸次崢嶸飽邱壑。糟床夜注喜相報，自發清吟侑觴酌。我來一笑豈易得，十載湖山負佳約。間關百態成底事，毛髪星星已非昨。人間俯仰變今古，總似潮生與潮落。會須乞取此身健，在眼好山俱着脚。頗聞神方能却老，肯輔衰殘殊不惡。因聲更約吳太史，石鼎他年煮仙藥。
送樓伴張吏部還朝一首 劉一止 
中臺縹緲神仙居，退朝往往聯飇輿。追随五城十二樓，鞭鸞笞鳳相嬉娱。一一氣貌清而腴，下哂山澤皆臞儒。虚堂夜直冷不寐，博極天上人間書。去取小雅大雅詩，賡續二典竄禹謨。塵凡豈得追步趨，夢境欲到猶趦趄。望郎何事飛軺車，東浮江淮絕句吳。天令賤子得所圖，邂逅實始迎郊墟。公不鄙我置坐隅，假以色笑安且舒。乃知仙風自恢廓，不邀我敬憐其愚。從容自喜吐傑句，屏息側聽仍嗟吁。朱絃疏越清廟奏，一唱三歎音有餘。何劉沈謝氣力短，郊島輩行不足奴。惟公妙年擅場屋，一日聲價騰八區。諸公貴人交薦達，帝以見晚驚嚴徐。要津已復更步武，簪筆會直承明廬。頗聞細書問良苦，便覺風信催旋艫。公歸儻辨報明主，物色士類供時須。班公騶僕我不如，山林鐘鼎端異途。何王之門曳長裾，半生鼓瑟從吹竽。逝将爭席朋樵漁，正恐不免饑見驅。間關老矣尚耿耿，所覬肝膽從公輸。他時門下有此客，中夜彈劍非無魚。
雪夜一首呈傅舍人 劉一止 
朔風無端卷入幕，短檠滉漾吹花落。怪來覓句如斲冰，門外雪花如舞鶴。老妻自起傾殘樽，麒麟活火紅燉燉。憑君爲喚詩腸溫，他日有酒不足論。
憶山中一首示巒嶅二子用前韻 劉一止 
世路欹危如燕幕，未厭山中昔牢落。春前擷韭秋擷菘，有客有客鷴與鶴。瓦甌鐵杓文石樽，枯樵發火勢易燉。得酒徑就山僧溫，聽風聽雨取次論。
次韻方允迪袐監九日登高一首 劉一止 
九日意蕭條，病卧如漳濱。紅萸起自插，黄菊兹及辰。身落芹藻間，心與鴻鴈親。想見龍山遊，嘲謔落帽人。眷焉瀛洲客，共此溪港鄰。白髪俱許長，清愁浩無垠。四年京華別，前事寧忍詢。國恥久未雪，憤切此逐臣。革路何時還，今誰叫穹旻。駕言寫心憂，一涴衣上塵。扁舟羡鴟夷，舉酒憶季真。目極樵徑風，便擬從採薪。但恐嵌巖中，不著功名身。報國君尚強，我拙甘長貧。
水車一首 劉一止 
村田高仰對低窊，咫尺溪流有等差。我欲浸灌均田涯，天公不遣雷鞭車。老龍下飲骨節瘦，引水上泥聲呷呀。初疑蹙踏動地軸，風輪共轉相鈎加。嗟我婦子脚不停，日走百里不離家。綠芒刺水秧初芽，雪浪翻壠何時花。農家作勞無別想，兩耳未厭長嘔啞。殘年我亦冀一飽，謂此鼓吹勝聞蛙。
和雲門行持長老十二辰歌呈同遊二三士 劉一止 
虚堂怖鬼鼠窸窣，牀上門牛由蟻窟。将軍見虎箭羽沒，兔起鶻落不待咄。初心學道如龍頭，習疑玩久蛇尾收。雲門倒跨一木馬，追風相羊踏九州。諸賢巧思生棘猴，碧雞談辨不肯休。煩師放出紫湖狗，騎猪南穿聲喧啾。
從謝仲謙乞猫一首 劉一止 
昔人蟻動疑鬭牛，我家奔鼠如馬羣。穿牀撼席不得寐，囓噬編簡連帨帉。主人瓶粟常掛壁，每飯不肉如廣文。誰令作意肆奸孽，似怨釜鬵無餘葷。君家得猫自拯溺，恩育幾歲忘其勤。屋頭但怪鼠跡絕，不知下有飛将軍。他時生囝願聘取，青海龍種豈足云。歸來堂上看俘馘，買魚貫柳酬策勛。
次韻曾宏父見貽一首 劉一止 
東巡屬車何大勤，鐵馬風趨過吳下。周宣自有中興日，天厭氈庭尚須暇。所興吳越天有年，汙邪委地連山前。與君步屧探禹穴，感時興物俱惘然。一官寓食家傳久，暮景差池亦何有。遮藏要見太平時，狐死何曾忘丘首。
二禽言  其一 劉一止 
婆餅焦，游子饑。游子饑，泣路岐。耕牛殺盡飽狂虜，桑下老農心更苦。
二禽言  其二 劉一止 
泥滑滑，風蕭蕭。烟雨昏，獨木橋。軋鴉鳴櫓逆風搖，行子終歲事遠徭，使我心悸不得邀。
和胡浚明村中好客稀五字併作一首 劉一止 
青山爲郭雲當門，疏烟細雨梅花村。門前落澗瀉寒溜，袞袞似是通河源。隱居二士清而通，談道不愧将無同。何人載酒問奇字，糟床夜注時一中。天驥權奇嗟欲老，家有龍駒頭尺好。孫郎並舍真可人，散亂書籤共探討。只今干戈迷所適，我亦間關暫投跡。君家鳥雀不驚人，應怪蒼黄如此客。謀身已拙知遁肥，邂逅得此良亦稀。化雲所願四方逐，念絕側翅随人飛。
送吳興太守盧給事赴兵部侍郎召四首以邦家之光爲韻  其一 劉一止 
東風催行艫，旍旗轉修扛。千騎如登仙，我心豈得降。嗣學初元年，德意孚萬邦。不戰屈醜虜，威聲疾奔瀧。眷言帷幄舊，分符隔濤江。尚書古司戎，名實尚誰雙。折衝要從容，談笑空酒缸。帝曰汝遄歸，謀國資敦龐。無庸斗大州，洪鐘受微撞。
送吳興太守盧給事赴兵部侍郎召四首以邦家之光爲韻  其二 劉一止 
汀洲初檝迎，紅紫爛朝霞。及兹理旋艫，綠陰已籠沙。使君如東君，來去不戀家。獨持五色筆，摛辭燦芳華。明年鳳凰池，春風浩無涯。須公賦丹青，去路不可遮。
送吳興太守盧給事赴兵部侍郎召四首以邦家之光爲韻  其三 劉一止 
公來臨我邦，天意若見私。從容坐席間，風化已四馳。民曰吾二天，士曰得我師。庶幾少淹留，子弟公教之。如何如不顧，公豈要我思。不見溪上山，旦暮發妍姿。及兹有行色，風日含悽悲。公亦何負渠，欠渠百篇詩。
送吳興太守盧給事赴兵部侍郎召四首以邦家之光爲韻  其四 劉一止 
西雍拜顔色，振鷺俱分行。繡衣浙江濱，再上君子堂。首尾二十載，持槖侍明光。厭看南朝山，易綰吳興章。煌煌朱兩轓，照我梓與桑。怪我衫始青，憐我鬢已蒼。頗復見勞苦，感慨激中腸。向來官如泥，葡萄換西凉。剪翎但鳴悲，坐閱百鳥翔。公爲世良師，醫國有禁方。頗聞藥籠中，臭味久已嘗。小草存遠志，未用出聲妨。採掇公弗疑，結根稔風霜。
張倅生辰作質龜相鶴二詩爲壽  其一 劉一止 
神龜異生稟，懷抱星與月。蹣跚守叢著，遊戲引蓮葉。青雲覆其上，文字書左脇。千年愈堅瘦，腹背類璆鐵。有如盛德士，秉志厲霜雪。不求赫赫名，羞作翕翕熱。行藏關理亂，閱世自明哲。時哉此唐虞，負圖追往諜。
張倅生辰作質龜相鶴二詩爲壽  其二 劉一止 
黄鶴初出胎，骨格已驚衆。翩翩謝囂塵，颯爽自神縱。朝飛出芝田，夕飲下雲夢。寧知風露質，乃系世輕重。有如賢達人，胸腹抱空洞。觀時自隱顯，豈待吹嘘送。會看九臯鳴，一一律呂中。閱歲千六百，羣飛接鸞鳳。
曾宏父将游吳興示所和葉內相八首次其韻太守亦和故并及之  其一 劉一止 
蘋洲景物最惱客，無賴山色只供愁。短棹從渠系烟雨，春容併在水南頭。
曾宏父将游吳興示所和葉內相八首次其韻太守亦和故并及之  其二 劉一止 
並山微徑自曲折，野人種花無數蹊。太傅風流猶可想，樓船皓齒合招攜。
曾宏父将游吳興示所和葉內相八首次其韻太守亦和故并及之  其三 劉一止 
謝家溪亭花鎖碎，尚憶故歲春未闌。覓得小航衝雨去，濕紅飛處忍朝寒。
曾宏父将游吳興示所和葉內相八首次其韻太守亦和故并及之  其四 劉一止 
使君覓句自超絕，江邊烏桕能絕人。我疑秘思有天巧，滉漾胸中百頃春。
曾宏父将游吳興示所和葉內相八首次其韻太守亦和故并及之  其五 劉一止 
官閑亦復一笑適，理檝及此春日晴。追吟乃得伯宏父，便覺侯喜無詩聲。
曾宏父将游吳興示所和葉內相八首次其韻太守亦和故并及之  其六 劉一止 
老來文字讀不入，抽思軋軋如涸泉。從君敢作入社客，正恐釜豆相泣煎。
曾宏父将游吳興示所和葉內相八首次其韻太守亦和故并及之  其七 劉一止 
有懷玉堂前學士，典冊汗漫真全潮。子向白雲深處覓，面山溪館带長橋。
曾宏父将游吳興示所和葉內相八首次其韻太守亦和故并及之  其八 劉一止 
翰林久袖經綸手，筆力游戲吞山川。要試臯夔致君術，不應牢落著幽禪。
南山有蹲鴟一首示里中諸豪 劉一止 
南山有蹲鴟，春田多鳬茈。何必泌之水，可以樂我饑。六師擁行在，閭巷屯虎貔。民食尚可紓，軍食星火移。努力輸縣官，無乏轅門炊。所願將與士，感此艱食時。忠義發飫腹，向敵爭先之。驅逐狐鼠羣，宇縣還清夷。我輩死即休，粒米不敢私。
聞杭州亂二首  其一 劉一止 
饑來命餉寒索衣，官家養兵如養兒。時平軍律久玩弛，轅門笑歌驕莫随。往時金陵囚刺史，今者杭州漕臣死。稽天烈焰窮朝昏，千丈紅霞炫江水。鄰州之兵如此兵，嗚呼此難何時平。
聞杭州亂二首  其二 劉一止 
緩城将母走者誰，吾宗貴人丞相兒。高門潭潭深如海，一朝赤脚踏路岐。吁嗟身世本何有，金帛滿家那得守。衣冠自古皆賊仇，玉石俱焚無好醜。嗚呼安得貧富受用勢略齊，無庸懸絕産禍機。
傅子駿右司見和雪句且有兩宮北狩之感復用韻二首  其一 劉一止 
萬里胡沙驚毳幕，北望旄頭天際落。向來官軍如路人，受甲逡巡惟指鶴。寧知竟屈鑾輅尊，問天火令何當燉。落雪如絮不我溫，九關夢想血面論。
傅子駿右司見和雪句且有兩宮北狩之感復用韻二首  其二 劉一止 
先生著書風撼幕，詩成弄筆雲烟落。舍傍種竹欲招鳳，郭內有田纔給鶴。眼看雪片黏空尊，寒齋芋火猶能燉。怪我官冷何時溫，我亦聊爾公弗論。
次韻方允迪秘監步月感懷一首 劉一止 
伊昔苕水濱，詩酒相逆送。紅蕖三百頃，天遣作妙供。於今幾何時，喜懼不同夢。驚心風月夕，怨笛有殘弄。所嗟老侵尋，不愧官冗從。當時季孟間，衆識長雛鳳。寧知天一角，復此樽酒共。文章自千古，習氣無乃重。詩如朝陽鳴，一一律呂中。從遊二三駿，蹀躞不受鞚。阿威有家學，落筆競豪縱。傷時復懷舊，一笑得再慟。公等俱勉旃，如我堪底用。
允迪以羊膏瀹茗飲呂景實景實有詩歎賞僕意未然輙次原韻 劉一止 
精金不受釧釵辱，瑞草何曾取膏腹。乳花粥西名已非，薦以羊肪何太俗。山林鐘鼎異天性，難遣華腴偶窮獨。森森正味苦且嚴，玉質無瑕誰敢戮。君家饌林多錯本，讀罷流涎誑枯吻。故令茗盌變腥膻，遠想黄封雪花醖。呼酪爲奴逢彼怒，自惜爭雄巧相污。我寧不飲信我說，獨喜君詩有神助。君不見穆家兄弟故可人，概以骨鯁恐異趣。
將如京師和方時敏機宜十二辰歌一首 劉一止 
羣兒鼠竊均有遇，老矣自知牛後誤。成功未解鬬兩虎，援翰徒勞秃千免。佩書丱首何龍鍾，靈蛇光怪蟠心胸。馬頭三千悲遠道，羊角萬里無高風。秦歌嗚嗚楚猴舞，一笑何如共雞黍。謀身狗苟君勿嗤，聊戲墨猪書韻語。
五十少公卿贈何子楚居士 劉一止 
五十少公卿，三十老舉子。世間老與少，不必較年齒。我觀宦達人，顔色自豐美。癯者忽易腴，變化一日耳。人言老再少，信是有此理。我爲老諸生，流落逾二紀。四十又過四，淟涊百僚底。說老已十年，何况真老矣。壮氣推幽憂，髮白面目緇。寧有再少時，一衰乃如此。何郎窮過我，齒髮亦相似。閑居傲軒裳，臞腹滿經史。時時吐光焰，麗句落窗几。誰家肯終惠，試此足千里。空令坐窮獨，閣戶今掃軌。宦達世共慕，閑曠我所喜。丈夫生世間，要自發奇偉。富貴何足云，功名半張紙。古來傲世士，良是窮乃止。未有如子年，忼慨隱廛市。我不愧公卿，愧此少居士。
水村二首示友人  其一 劉一止 
浮花蕩漾青蘋小，綠柄欹垂剪刀草。朝從港東暮港西，採花擷草無盡期。秋光有盡意無盡，萬馬奔騰山作陣。眼中未飽公莫回，饑腸作惡如鳴雷。
水村二首示友人  其二 劉一止 
張公一生雲水客，往歲孤蹤寄苕霅。故人刺史眼爲青，願爲泛宅浮清泠。當時鷗鳥難問跡，尚有水村名泊宅。碧蓑青笠寧在無，公今仙去當傳余。
借居鸕鷀山中一首呈方允迪道蹤昆仲 劉一止 
長松舞高寒，落澗瀉清泚。笙簧響天上，金石鳴地底。雲容何潤澤，下有隱君子。樂此山水音，清若變流徴。怪我從何來，塵土兩目眯。寇戎在江滸，薦食心未已。赤嚢走邊報，朝暮異憂喜。安知隱人樂，勝絕有如此。古來成敗事，不入山中耳。願言晚相收，置我巖壑裏。酌泉得醒心，茹朮可不死。况有載酒人，半道同栗里。
山居作拆字詩一首寄江子我郎中比嘗以拆字語爲戲然未有以爲詩者請自今始 劉一止 
日月明朝昏，山風嵐自起。石皮破仍堅，古木枯不死。可人何當來，意若重千里。永言詠黄鵠，志士心未已。
次韻鄭維心貽盧叔才一首 劉一止 
朝行轉木末，暮返循水涯。生長山水間，途窮自知歸。萬緒更擾擾，衆目何睽睽。有若脫{革卮}牛，邂逅得此時。坐念盧夫子，與世真背馳。讀書如董生，三載圃不窺。清詩見真情，觀者豈得疵。春風入閭巷，爛熳百草菲。摩腹忽起行，菜茹傷蕨薇。平生經綸學，無術取世資。貧交可相覓，叩門兩無疑。富貴不汝求，吾至君勿揮。
次韻維心謝沈尚書惠筆一首 劉一止 
書生磨吻鉛刀銛，君家手筆不退尖。琢成秀句奪天巧，平揖鮑謝奴高錢。郊寒島瘦復可哂，漢風楚國真能兼。胸中疾邪茹不吐，但覺忿氣生虬髯。叵堪陳壽書漢實，毫端有口可得箝。尚書昔侍金華講，論議凛凛秋霜嚴。曾将一字竊魯史，未用三語求阮瞻。分君賜筆助清峭，雕犀鏤象光出奩。如吾樸遫豈足數，半世翰墨徒心潛。老去文章讀不入，編帙散亂如投籤。因君窮討默自愧，僻魯成痼何時砭。須要盡見君家書，槁死不歎周南淹。更從湘東覓金管，賞激忠孝祛奸憸。
謝吳興守李端明致酒一首時寓德清 劉一止 
孔愉廟邊溪水長，石壁巖下飛泉香。居士住此幾寒暑，只見四山青又黄。今年春雨摧麥芒，六月稻穗乾欲僵。煩公焦勞坐黄堂，何不趣公歸贊襄。爲時開閣陰與陽，不令此憂遺君王。我君有如坐甑內，口顧怫鬰不得驤。公欲令我蘇肺腸，白衣致酒甚沛滂。瓶粟未空陶氏倉，得酒且到王生鄉。更招山前老漫郎，渠家曲柄荷可觴。
月出一首 劉一止 
東峰高如屏，月出久未知。竹影忽上窗，淡臺時參差。幽人坐數息，瞑久息愈遲。舉目月在窗，便覺心境移。平生浪紛擾，自省黠半癡。歲晚得此身，終焉以爲期。山中有寒暄，我不記四時。樂此見有初，非關未忘詩。
剡溪道上一首 劉一止 
一水縈不斷，千巖翠相扶。孤篷載雪歸，我昔見畫圖。今年兩經行，明晦自惨舒。旱夏山若焦，秋至潦溢途。是中無故人，王事當馳驅。景物寄心賞，随遇便有餘。不覺老季真，乞歸尚狂疏。官家賜閑身，用底一曲湖。
觀大龍湫一首 劉一止 
峰頭鴈何在，井底龍不出。吐作玉虹流，倒挂二千尺。落澗勢初緩，漸聽轉山急。噀面飛雨過，著衣晨霧濕。造物等幻戲，此地真絕特。勿言王事勞，遇勝得小立。慚愧大尊者，幾載面青壁。山高不礙見，泉聲不妨寂。
次韻建安劉彦冲學士寄茶一首 劉一止 
寒溪日潄枯腸潔，自志窮愁漸陋劣。故人不愛北苑春，更遣清甘嚅吻頰。只今相望如參商，武夷孤絕雲蒼茫。底事坐閱百鳥翔，要借玉川風兩腋，高飛令我墜君傍。
賦程伯禹給事漫吾亭一首 劉一止 
道州固傷時，晚歲吾山溪。彼物何曾爭，我自分兩畦。宣州絕代賢，雅志蘇羣黎。胸次包峥嶸，不肯去角圭。何從得漫名，正恐亦偶題。渺觀身世空，萬境俱一齊。浪云出處殊，不悟東自西。向來功名轍，復入山水蹊。公今持左符，早晚朝金閨。生賢出世間，渠能絕攀躋。要須了此心，泛應忘高低。昔我蓋已漫，今我亦非迷。
獨居會稽官舍送僧遊龜溪因記寄聲弊廬 劉一止 
老人年六十，生理常刺促。歸無一稜田，此事亂心曲。妻孥渺相望，幼稚炯在目。師今遇龜溪，山水無盡綠。石壁嚴寶坊，泉甘宜杞菊。但恐齋廚空，眼飽不救腹。並山行徑微，草露濕人足。師訪老人家，門前有修竹。
酬王元渤舍人方智善學士求余作墨竹一首 劉一止 
堂名似賢人似竹，瘦節孤高照崕谷。百年人與竹俱化，尚有諸孫來借宿。家風愛竹餘底事，至今十飯九不肉。惟應說食誑枯腸，更寫寒梢媚幽獨。王郎散带談清虚，爲竹造門顔不忸。方英炯炯貌臞甚，門倚江干千个綠。兩家人物摠風流，石壁山前烟雨秋。豈惟千首輕萬戶，胸中世襲瀟灑侯。我乃癡絕非畫絕，憐此霜根貫金鐵。短綃淡墨持似公，更聽哦詩聲激烈。
題等侯軒一首 劉一止 
蒼官與青士，昔封瀟灑侯。萬个儼相持，更比千戶優。道人心安樂，可念過不留。延我聽風窗，凄清韻天球。傍瞻卧麟冡，卿雲覆杯丘。前峰鬰岧嶤，落澗緣道周。居然氣象異，况乃世德修。他日名可占，子孫荷靈休。
訪石林葉少藴觀文二首  其一 劉一止 
卿雲覆其上，草木爭鮮新。竹露先參差，晴曦破蕭晨。萬石紛拱揖，静默自主賓。似中有老仙，雲霞煥精神。朝暮林壑間，搜抉出怪珍。風欹青篛笠，雨墊烏角巾。山靈指相謂，箇是夔龍身。如何輕世累，蕭散意許真。了知袞衣貴，未若巖石親。功名乃棄餘，道德受咨詢。我來追步趨，且復結勝因。劇談到羲軒，愧此真天人。
訪石林葉少藴觀文二首  其二 劉一止 
夔龍在丘壑，神物發幽秘。森然萬瓊瑰，參錯分位置。踞地猛獸伏，拏空孤鳥厲。先後相長雄，突怒疑攫噬。各以奇自列，寧謂我獨嗜。羊酪非不珍，蒓羮有至味。鄭公信骨鯁，我但見嫵媚。種竹被崕巒，惡木不得地。荃蘭偏九畹，薉草惨無類。造化初何心，被物自殊志。那知此巖傍，閱世等如寄。願言賦丹青，遠近同一視。
次韻倪文舉芮國器扁舟見過溪上之作 劉一止 
頓有兩玉人，風流晉宋間。况復子倪子，妙思輕小山。訪我相後先，知我倦飛還。僮僕怪主人，羈縶如在閑。何曾得此客，能使意緒寛。從今望仙舟，我門肯常關。春風孔郎溪，松下荆可班。
幾上人名所乘舟曰釣月庵求詩爲賦二首  其一 劉一止 
古德杖頭挑，今師竿下取。月滿體自如，清光無處所。
幾上人名所乘舟曰釣月庵求詩爲賦二首  其二 劉一止 
昔人釣忘餌，今師亦忘鈎。静夜江不湍，孤光送歸舟。
雙頭黄芍藥二首  其一 劉一止 
漢宮時世妝，承恩嬌姊妹。解道根蒂同，如何兩心背。
雙頭黄芍藥二首  其二 劉一止 
映立自亭亭，吸飲風露饒。不作恩與怨，世間兒女妖。
龜溪左顧亭二首  其一 劉一止 
餘不溪上山，映我杯中綠。我醉狂欲歌，潛蛟睡方熟。
龜溪左顧亭二首  其二 劉一止 
溪面寒無風，澄瑩千丈綠。我欲放輕舠，霜鏡不可觸。
次韻虞仲容詠雪一首 劉一止 
十年九作窮途客，慣見天花面旋飄。江上舞鷗如背我，沙邊立鶴獨齊腰。衣黏落片行呼酒，船觸輕冰半渡橋。誰識此時詩思亂，緩歌黄竹想西瑤。
宿揚子江口一首 劉一止 
客橋沙觜渺縱横，二紀風烟老此行。待得江頭明月出，恰當船底暗潮生。旅人夢冷無留想，別浦帆歸有呼聲。斷念此生惟付酒，爲誰驚走撰瓶罌。
次韻朱賓老删定月夜相訪一首 劉一止 
一水相望十里餘，扁舟夜載月明俱。君今身爲故人出，我亦年來此客無。夜久燈孤疑是夢，樽空僕卧不成呼。殘年會見干戈息，共買嵌巖著老軀。
次韻宋希仲侍郎見貽一首 劉一止 
今古宦遊長作客，每逢佳處欲忘年。頗将幻境觀塵世，始信臞儒是列仙。野邑分橋山带色，晚雲藏寺水黏天。公身未属烟波管，莫向津頭買釣船。
睡足齋一首 劉一止 
此地誰令著此翁，角巾欹倒鬢如蓬。興高絕壁松聲外，夢破寒花雀啅中。睡債幾時償賽足，書淫前日洗除空。故人若問安心法，一酌村酤薦晚菘。
摘星嶺一首 劉一止 
籋磴緣梯興未窮，青冥有路欲乘風。朝雲暮雨在脚下，井鉞參旗落手中。比世此身長作客，半癡半黠忽成翁。枕抛偃蹇巔崕上，一洗平生眼界空。
次韻鄭維心詠梅一首 劉一止 
山路雪消梅半吐，隔林光已見疏明。凍醪似蜜從誰賞，斲句如冰得我驚。卧樹照溪春思净，細香留客暮寒清。胡塵未遠邊風急，十載花前笑不成。
次韻林少瞻遊禹廟一首 劉一止 
客裏杯觴不易逢，越王宮好莫匆匆。春容雨打風吹後，山色朝來暮去中。京國昔從秋序別，齋廚猶憶飯時同。清時更作他年約，七塔三山夢已通。
元日得雪三日立春 劉一止 
斗柄御山曉直寅，夜聞笳鼓又迎春。尚欣窮臘酬三白，更薦嘉蔬繼五辛。鳩杖多情扶我老，琪花有意爲誰新。甲兵不用銀河洗，始覺今年一笑真。
比過石壁訪王元渤舍人欲觀棋戰聞同魚軒出遊獨與戎琳二師對語久之明日元渤有詩見貽次韻奉酬 劉一止 
緩緩遊春且莫催，而今揮麈短轅回。一百五日天氣近，二十四番花信來。賭墅未容窺謝傅，即心聊復探黄梅。歸來索共梅花笑，老眼如何得暫開。
次韻奉酬元渤見過奕棋小飲及觀館閣題名之作 劉一止 
珠玉當年咳唾成，元劉何自敢齊名。夢回雲海西崑逮，春到江村北渚明。誰爲少陵償酒債，更憐侯喜得詩聲。杯中賢聖君休問，局上光陰我獨驚。
方欲相約爲孔侯溪上之遊忽辱佳篇復次元韻 劉一止 
山色溪烟淡墨成，隔溪幽鳥自呼名。未妨濁酒陪心賞，更借清詩作眼明。桃葉不關今夕恨，松枝猶是古時聲。扁舟醉後從漂兀，個處應無寵辱驚。
次韻周秀實監丞嘉仲府判叔姪貽王元渤舍人二首詩中見反且恨不與奕棋之會  其一 劉一止 
不踏清門曉鼓朝，山林真樂在朋曹。烏衣賢胄風流遠，赤壁諸郎氣義高。底事裁詩多態度，也應索酒甚粗豪。殘年我獨棋中影，從此天刑儻遂逃。
次韻周秀實監丞嘉仲府判叔姪貽王元渤舍人二首詩中見反且恨不與奕棋之會  其二 劉一止 
人言我老是頑仙，坐隱紋枰不計年。何用山廛分小大，直将壺嶠比方圓。爭雄未羡七擒略，見事常輸一着先。好覓周郎雲水外，紅渠千頃藕如船。
次韻鄭維心見貽一首 劉一止 
身病何因到赤墀，眼昏不復下書帷。杯觴有限長羞澀，故舊無多足別離。對白抽黄餘習氣，看朱成碧記當時。江村投老俱牢落，猶喜詩情似拾遺。
維心以僕假守毘陵與嘉禾南徐弟姪分符接壤作詩見貽次韻一首 劉一止 
家風五字作長城，四至何曾慕九卿。問舍山林端欲老，分符湖海尚叨榮。北南二阮俱貧士，大小兩馮慚頌聲。獨羡書成鄭夫子，會令千載意分明。
次韻萬廷老見貽一首 劉一止 
梅花村上駐歸帆，知有幽人住此菴。誰遺疏香随舵尾，故憐春色在枝南。溪前水落沙痕出，門外山横雪意酣。詩似何郎情不淺，更留佳處後來談。
次韻王柱史題密印師竂一首 劉一止 
巖下風輕進竹凉，道人身共翠梢長。饑腸欲和春泉響，鼻觀先參煮菜香。何處人間有癡黠，不将身外較閑忙。鄰家柱史哦詩夜，未厭敲門月到墻。
留題呂宣義知命小園一首 劉一止 
雖無萬竹等封侯，半畝清陰趣自幽。菘韮尚能供早晚，菊蘭聊欲記春秋。歸來久已同彭澤，休去寧須問石頭。短褐飄零嗟我老，他年未往亦風流。
登學宮城墻眺望寄曾宏父 劉一止 
寂寞無氈老鄭虔，登臨此日意茫然。雲開北渚炊烟外，春到西城戰血邊。江草喚愁無畔岸，官梅動興得清便。南風藻思傳家舊，好寄東風御柳篇。
同諸曹泛舟城南曾守餉酒示詩次其韻 劉一止 
十年溪渚夢經行，更借風烟作眼明。官身擬赴鷗鷺約，小敵忽逢詩酒勍。今者不樂愧幽子，日後欲醉無麴生。五馬會尋芳草路，肯教綠葉便陰成。
題章右推砥齋一首 劉一止 
今古時清罰自清，由來讞獄賴儒生。将軍誤怪獄吏貴，廷尉今稱天下平。萬態詎容逃水鏡，此心真欲似權衡。公家世德高門閥，更看陰功踵令名。
題道場山一首 劉一止 
雲亂修堂冰不如，妙香随處滿空虚。頭陀浩劫衣塵在，回向此生心地初。涉世情疏終簡懶，愛山緣重費消除。道人勸我深發省，相對五更聽粥魚。
莫師文以訪弟調官巴川用周子醇韻作詩贈行 劉一止 
三刀昔夢劍東州，援筆今看峽倒流。晚歲拾遺長憶弟，異鄉王粲忍登樓。微官等是身懸寄，平世何曾道阻修。他日歸飛兩黄鵠，伴儂苕渚共賡酬。
次韻邵子非見貽一首 劉一止 
夢想風神不記春，相逢欲看夢中因。安知晚歲歸吳客，却見當時入洛人。賦似文園真有氣，詩非子建諒誰親。會須剪燭西窗語，莫怪長頭酒事頻。
從子非登月波樓戲用前韻并簡何子楚 劉一止 
洗醆初嘗麴米春，一樽相屬是前因。忽驚萬頃月波上，相對九霄風露人。十載京塵如夢破，半生鷗鳥已心親。他時喚取何郎到，要遣官梅動興頻。
寄燕山帥幕家姪季高一首 劉一止 
疇昔江湖自在身，而今騎馬犯邊塵。寧無楚尾吳頭夢，歷遍燕南趙北春。壮士似渠終有遇，衰年如我尚誰親。屈州抑縣不伸里，老此嶔嶔可笑人。
禹廟一首 劉一止 
苗山風馭日翩翩，人道桐棺葬此嶺。今事獨聞鴉種麥，故村不見鳥耘田。遠憂邊塞清無日，更望倉箱屢有年。收攬封疆歸禹貢，忍看兵氣污山川。
謝會稽守翟內相臨學行鄉飲酒之禮 劉一止 
清曉傳呼振戟衣，泮林雲日炫旌旗。風塵貼妥投戈後，色笑雍容勸學時。先世流芳今有繼，聖衷圖舊正疇咨。王褒願草得賢頌，可但中和宣布詩。
次韻方允迪秘監會稽相遇懷吳興舊遊二首  其一 劉一止 
故山疇昔奉英遊，老去功名失路頭。江海一官如許冷，田園三載不知秋。謝公塘外千峰紫，何楷廬邊一径幽。心折少陵存殁句，恨無酒力破勞愁。
次韻方允迪秘監會稽相遇懷吳興舊遊二首  其二 劉一止 
鑒湖列嶂自天開，雲色嵐光入酒杯。忽遣同遊有陶謝，故應交契擬陳雷。他鄉日日典衣醉，公事時時牽馬來。要買扁舟窮勝絕，共追樵径晚風回。
攜家從允迪借居鸕鷀源上沈必先侍御有詩寵其行次韻并呈二公二首  其一 劉一止 
飄零暮景今如許，慚愧高人久卧廬。好客兒童總歡喜，多情草木自扶疏。百年夢幻真何有，一壑風烟尚借居。寄謝南臺溫御史，此身休戚正關渠。
攜家從允迪借居鸕鷀源上沈必先侍御有詩寵其行次韻并呈二公二首  其二 劉一止 
向來多病更多憂，命與誰謀出怨仇。坐念甘泉方避暑，不知楚澤又悲秋。長蛇肆毒心猶在，戰馬何時鞚暫休。横榻故人身衛主，素書能不復譏儂。
再用韻呈允迪秘監江子我郎中二首  其一 劉一止 
二紀風埃長作客，了知身世是蘧廬。老來詩酒都無味，亂後交親未肯疏。曾見雄風追楚賦，尚堪雌霓讀郊居。願公先卜嵌巖隱，秦利寧忘鄭國渠。
再用韻呈允迪秘監江子我郎中二首  其二 劉一止 
異時畎畝不忘憂，避俗今猶若避仇。直指威聲曾震嶽，封章義氣欲橫秋。詩成故客知無敵，酒盡憑誰爲起謀。歲晚相逢山在眼，從公腳歷頗能不。
次韻必先侍御和鄭維心憶梅並寄維心 劉一止 
紫梅溪上春先到，餘不沙邊草未芳。五字真曾賦桑落，四弦猶憶調楓香。雪中孤艷應愁絕，竹外斜枝不掩藏。永望佳人在空谷，此時幽獨未須傷。
再用韻寄沈次律學士 劉一止 
溪上青雲覆短牆，杖藜誰共掇幽芳。忽驚候館梅花破，想見山齋竹葉香。倦客鬢絲今點染，使君心事獨韜藏。何當歸赴春盤約，苦苣嘉蔬未足傷。
次韻維心賦次律見一亭二首  其一 劉一止 
向來金埓與銅山，可是無田未得閑。紙上功名追逸景，鏡中心事迫摧顔。溪雲慣作多時別，隴月今迎一箇還。始信柯田梨棗地，不令榛棘有遺删。
次韻維心賦次律見一亭二首  其二 劉一止 
循除春水漸淙淙，心静魔軍久已降。未省芳菲誰是伴，不妨鸚燕自成雙。眼中濁酒傾如海，門外清溪欲擬江。會見扶藜添一老，共聽疏竹響風窗。
次韻維心赴次律賞芍藥一首 劉一止 
巖前紅藥媚深幽，更爲餘春一笑留。疇昔鄒枚俱倦客，而今陶謝得同遊。真香雨裛來無盡，妝艷風熏喜欲浮。未羡木奴千戶比，主人原是醉鄉侯。
次韻維心贈葛魯卿待制求花栽一首 劉一止 
此日寧無健步移，春前行近着花時。故園樂地今餘幾，小縣風光客不知。剩買名裁令亂眼，却嫌芳思只撩詩。屬公歸賦丹青手，問圃尋農獨我宜。
盧叔才相過夜話戲成一首 劉一止 
七年詩酒恨難同，未省相看作麽容。多病襄陽長瑟縮，古心冬夜更龍鍾。已知昔者非今者，莫問渠儂勝我儂。手剪西窗深夜燭，細聽吳語話心胸。
寄雲門長老持公一首 劉一止 
夢境清遊記昔曾，而今雙鬢已鬅鬙。此生有分尋雲水，到處逢人說葛藤。紫芋波稜真在眼，青鞋布韈未輸僧。會投枯木堂中老，只恐詩情罷不能。
次韻宋希仲貽故人虞仲容一首 劉一止 
亂前交舊今餘幾，道故傷時得涕零。門外溪山無賴碧，眼中鬚鬢可憐青。十年持槖氣横出，三斗朝天心獨醒。却喜元龍豪放在，不妨下馬索銀瓶。
送希仲出守三衢一首 劉一止 
臨別溪山眼重開，秋風揚旆更悠哉。平生氣概今逾壯，一郡清平欲挽回。喪亂有誰談舊事，論思此日要真才。公行勿亟朝天路，帝有甘泉密詔來。
次韻寄懷王元渤舍人一首 劉一止 
倦飛鸞省戢脩翎，乞與雲山作卧屏。醉裏書床堆束筍，夢餘楸局見稀星。君心儻似當時赤，吾髪應無耐久青。老手尚堪驅使在，會持歸檝到溪亭。
林懿成檢正見貽次韻謝之林乃同年 劉一止 
集英唱第偶追攀，老着青衫獨汗顔。富貴逼公那得謝，雲泉招我久應閑。鸞臺看展經綸手，鼇禁行趨供奉班。黄髮故人空跂想，應無春夢到林間。
将如會稽用允迪韻留別子我諸公一首 劉一止 
對酒休悲落木秋，霜花猶足當傳籌。每憐別賦空多感，晚信離騷併是憂。盞底聖賢何足論，眼中涇渭正爭流。時危忍袖經綸手，行見聘書如鶴頭。
送方務德提幹赴官浙西一首 劉一止 
二十年前湖海舊，而今人物粲琅玕。文章自襲家風美，骨相仍無父客寒。會有忠誠能貫日，不應漫浪懶爲官。他年鵷鷺行中見，儻似鸕鷀谷裏看。
次韻沈必先尚書見別一首 劉一止 
翩翩旗尾破新晴，頗似龍駒脫在坰。再上封章辭雨露，故令高節煥丹青。卿雲媚日懷仙隱，白鷺迎舟宿晚汀。預想山齋春酒熟，可無殘夢到南屏。
次韻傅子駿右司見貽一首 劉一止 
大旆華鑣晝掩扉，松門沙步带山圍。循除漲水春來急，釋嶠孤雲懶後歸。試看青鞋緣磴道，不妨野服坐苔磯。應嗟客路風塵暗，遶樹驚烏未得依。
次韻無言兄卜築二首  其一 劉一止 
求田問舍豈徒爲，晚悟前言不我欺。地占玉杯初應卜，門臨苕水宛分枝。鄉關怪客歸何早，聖主思賢降不遲。磊落胸中三萬字，不應無意拯時危。
次韻無言兄卜築二首  其二 劉一止 
石枕方床綠浪籐，清談散带似懷冰。蔬盤尚雜水中蟹，羽翣莫揮瓜上蠅。五斗爲貧真世業，一廛歸隱豈人能。冥鴻萬里今何慕，應笑饑飛側翅鷹。
張仲宗判監別近三十年經由餘不訪余有詩次其韻 劉一止 
亂前猶省當時事，亂後渾如隔世人。得見昇平且歡喜，莫将心念到亨屯。銜杯倘辦中山醉，覓句誰如小庾新。三十年前癡半黠，相逢終不忘天津。
次韻沈次律家並蒂芍藥一首 劉一止 
習家池館酒如淮，爲破幽人一日齋。前廡芳菲駢蒂萼，後堂鶯燕嘯朋儕。忽驚暗綠将成幄，却喜雙紅欲綴釵。草木會爲門戶慶，而今蘭玉已當階。
次韻牧菴禪師持公見貽一首 劉一止 
衲底摩尼直萬金，半生空探九淵尋。波離懺罪何名罪，老可安心不見心。碧澗寒泉流自古，齋廚煮菜味常今。牧菴已斷人牛跡，純白何妨黑半侵。
次韻鄭禹功見貽一首 劉一止 
當年負笈京華客，振臂論交法從班。何武誦詩來蜀郡，士龍持論出雲間。杯觴引滿風流甚，歲月驚心昨夢還。短檝未妨相訪覓，要看拄頰面西山。
次韻徐季山學正釋奠先聖之作 劉一止 
闕里躬祠通古昔，昇平禮樂信光明。威儀復見周多士，迂鄙何求漢兩生。佩委霜侵裳繡冷，庠開風振戟衣鳴。使君肅穆神心格，更看雍容佐國衡。
次韻吳興守到官見貽一首 劉一止 
步武初辭玉筍中，旌麾疑是到珠宮。窗間巖岫如爭入，筆下雲烟洗不空。千里喜深車後雨，一堂仁浹扇時風。賓筵浪許陪真賞，底用蹣跚一秃翁。
次韻吳興守雨中即事一首 劉一止 
雨檻風簷欲墊巾，護花常恐減青春。融怡已復生頩頰，料峭真應恕老人。睡鴨吹香空結戀，遠峰攢碧似凝顰。野棠泪濕愁如許，半面徐妃不受勻。
次韻春日書懷二首  其一 劉一止 
居士而今有底忙，生涯草草度年芳。平林漸見蔫紅委，野店初開煮酒香。尚有佳人來得得，不甘春事去堂堂。勝遊早晚追千騎，更看揮戈駐日光。
次韻春日書懷二首  其二 劉一止 
水面紅雲次第鋪，東君未肯向人疏。興高碧嶂千尋外，春在黄堂一笑餘。只怕玉醅浮盞斝，不嫌花片落襟裾。公歸行侍甘泉宴，留得新詩錦不如。
次韻吳興紀事一首 劉一止 
懷紱初辭玉帝宮，白蘋洲在亂雲中。勸耕漢守宣恩詔，賣劍吳儂襲古風。花好未應慚洛浦，酒香何羡過新豐。他年圖畫賓筵勝，錦瑟傍邊有病翁。
次韻九日四首  其一 劉一止 
九日佳名今古重，鳳城秋色正明樓。廚供清釀香浮袂，恩賜黄花憶滿頭。千里風煙殊未惡，五亭吟嘯不應休。明年歸覲酬前賞，倘念衰翁尚四愁。
次韻九日四首  其二 劉一止 
懷紱欣臨柳惲州，據床寧羡庾公樓。雲横浦溆無重數，花遶巖巒最上頭。詩遣羊何聊共和，語驚陶謝未知休。自緣風物撩人意，不爲閑情作許愁。
次韻九日四首  其三 劉一止 
蒲團趺坐冷知秋，笳鼓聲傳出郡樓。閱世夢中知是夢，說禪頭上更安頭。邦君化得俱吟詠，居士年應賦莫休。只恐官梅能動興，從梁江草喚人愁。
次韻九日四首  其四 劉一止 
向來風韻照清秋，氣壓元龍百尺樓。倒載時時憶池上，朝回日日醉江頭。甘泉正念論思舊，輔郡仍推譽望休。勃窣媻姗老歸客，賴公與酒得澆愁。
次韻雪中聽琵琶一首 劉一止 
燕堂曾許陪真賞，似識唐昌一樹花。鶴骨松聲公耐雪，龜膓蟬腹我羞茶。星弰萬點疏還密，月帔千尋整復斜。要趁回風看舞態，莫令矯恨入琵琶。
題毗山吳約仲曠遠亭一首 劉一止 
追思五十年前夢，山壓平湖水次門。白鷺未慚公子貴，青松不屈大夫尊。文辭樸凸推鼻祖，標置孤高到耳孫。更喜新亭名意好，吳郎清峻芮郎温。
冬至汴下早行有感一首 劉一止 
刺促驚時節，侵尋念物華。半生多客裏，今日又天涯。曉月看眉嫵，飛雲亂眼花。窮途随物感，不必是思家。
和族兄無言題能仁寺當雲軒一首 劉一止 
綠樹新迴合，斜窗舊邃深。壺觴如栗里，歲月似山陰。半世懷清隱，何年得此心。借床眠不熟，酒力横相侵。
次韻袁審淵道舊思歸四首  其一 劉一止 
寂寞襄陽老，南山憶弊廬。病來惟喜酒，歎罷每捐書。道路風塵暗，關河信息疏。逢人說沙漠，不忍問何如。
次韻袁審淵道舊思歸四首  其二 劉一止 
十載溪亭舊，揮毫見古風。相如今病渴，東野尚鳴窮。眼界便鄉物，風流憶乃翁。一枰如夢斷，歸思渺千峰。
次韻袁審淵道舊思歸四首  其三 劉一止 
城郭如村步，官身等俗閑。對棋論小墅，拄頰望西山。異縣故交重，閑心幽事關。猶餘少年意，不計晚途艱。
次韻袁審淵道舊思歸四首  其四 劉一止 
虞氏隋唐後，當時尺五天。風煙鼻祖宅，翰墨耳孫賢。筇屐容相躡，杯觴得共傳。濟時吾老矣，看着祖生鞭。
次韻江子我雪句一首 劉一止 
頭白高山早，千林一夜花。雲深烏鬼嶼，風亂白鷗沙。刺促傷時事，飄零念歲華。天今洗兵馬，勿復問浮槎。
梅山一首 劉一止 
伊昔市門隱，山今尚姓梅。危言關社稷，仙迹混蒿萊。此事誰云者，斯人安在哉。傷今更懷古，老意獨悲哀。
送太學舊同舍及第歸鄉一首 劉一止 
輦轂當年別，簪裳末路同。江湖人已老，家國恨何窮。山有傷心碧，塵無沒馬紅。舉鞭還送客，落日泪痕中。
次韻子我得俸一首 劉一止 
祠官資薄俸，肥遯要清貧。載酒久無客，乞醯惟有鄰。廣文寧厭肉，方朔漫長身。莫遣陳萇到，先生甑尚塵。
冥冥寒食雨 劉一止 
冥冥寒食雨，客意向誰親。泉亂如爭壑，花寒欲傍人。生涯長刺促，老氣尚輪囷。不負年年債，清詩新送春。
風氣東南異 劉一止 
風氣東南異，陰晴早晚間。日光時透隙，雲影半遮山。掃逕殘紅盡，開窗綠蔭還。寄聲桑苧友，幽興合相關。
綠暗山前路 劉一止 
綠暗山前路，柔桑宛宛垂。稻秧分隴後，蠺繭下山時。白日繅車急，中宵織婦悲。老年官賦了，不長一絇絲。
即事一首 劉一止 
何物當門戶，青松及我長。佳山忘歲月，同汝過風霜。北澗花應盡，南榮草欲芳。病來歡意少，一醉未全忘。
覽鏡一首 劉一止 
契闊三年夢，飄零一寸心。青青今變雪，種種僅齊簪。覽鏡渾相似，彈冠各不任。論交如許酒，情寄一杯深。
居士竂一首 劉一止 
龍鍾居士相，落魄宰官身。長史風吹帽，林宗雨墊巾。安心惟壁觀，乞米賴僧鄰。曾並鴛行立，當時夢不真。
次韻朱賓老過我對月小酌一首 劉一止 
老人論舊事，感慨思悠哉。暗喜生眉宇，新凉入酒杯。竹風誰汝和，檐月要人陪。此客非凡客，斯時得得來。
遣興一首 劉一止 
杯案惟菘韭，何因老骨強。昨朝方住雪，今日又加霜。寂歷僧廊暮，支離野步芳。歲時渾不省，得酒是春陽。
次韻吳興守春日書懷一首 劉一止 
百榼償春酒，人言有別腸。披風醒午醉，擷蘂眷餘芳。白日何曾短，游絲得許長。向來情浩蕩，今者夢微茫。
送徐叔鎮知縣罷官赴調一首 劉一止 
劇論追前輩，憂思獨在民。雪霜吾歲晚，金玉子心真。曾見除書舊，行膺薦墨新。君王問田叔，長者更何人。
送鄒德章教授之官合淝二首  其一 劉一止 
晚色溪亭路，風帆去莫遮。交情寄桑落，離恨渺天涯。志行今誰及，聲名莫謾誇。淮人問規範，說似道鄉家。
送鄒德章教授之官合淝二首  其二 劉一止 
古寺疏鐘裏，因依孰並遊。歌行如短李，邂逅得髯鄒。皎月林塘夜，青霜雉免秋。從今兩相憶，一酌酹儂不。
次韻賓老過會稽訪余同遊禹廟龍瑞宮晚歸二首  其一 劉一止 
十載江湖客，重來霜鬢侵。事如春晝夢，山似故人心。步屧攀嶃絕，移舟出窈深。他時林樾底，歸去話登臨。
次韻賓老過會稽訪余同遊禹廟龍瑞宮晚歸二首  其二 劉一止 
禹穴徴前史，龍門訪隱書。相攜如故里，失喜問吾廬。此日登山屐，他年下澤車。端能從我老，騰踐未應虚。
曾宏父将赴官都城示詩次韻自述并贈其行 劉一止 
庾信多哀思，年來方解愁。低徊甘吏役，骯髒豈人謀。儋石纔知飽，私田詎敢求。尚能吟玉案，未忍困牙籌。公子年方壮，才名惜甚休。聊持江氏筆，來賦謝公樓。慷慨思千里，翺翔近十洲。逢時寧有愧，閱世自多憂。客路塵沙暗，春風草木柔。公行欣入洛，我老謝封留。日月消書帙，江湖落釣舟。經綸公等事，此意莫悠悠。
次韻江子我郎中社飲一首 劉一止 
社醵遺風在，田家禮數饒。玉人疑解意，孺子故來邀。禦寇驚先饋，庚桑懼見杓。習鄉俱尚齒，惇族悟疏苗。未見琱戈静，方欣玉燭調。山寒時作暝，火老不成歊。釃酒無留榼，蒸豚發堕樵。蠻謳聲带苦，村舞拍頻招。野性疏鐘鼎，官身脫市朝。形随石骨瘦，心與澗花彫。朔漠音塵斷，羶胡意氣驕。誰爲今定遠，空作老邊韶。枉矢知天變，雙桃驗服妖。獻書慚痛哭，避地獨無聊。復古周宣治，中興太白謡。明年及春社，愁鬢雪應消。
次韻子我秋分一首 劉一止 
山中秋已半，蓬蓽晏方開。不聽夜蟲話，焉知節物來。紫珠猶卧穗，青蘂未浮杯。欲射繫書鴈，非關烹不才。
聞親征一首 劉一止 
十萬貔貅同日出，君王英武古無雙。而今将士爭豪甚，爲報胡兒莫覷江。
賊臣劉豫挟虜騎犯兩淮天子親總六師出征賊騎摧衂宵遁鑾輿既還效杜拾遺作歡喜口號十二首  其一 劉一止 
祖宗先德後刑誅，八葉升平振古無。馴致小羌如許黠，五兵雖惨亦時須。
賊臣劉豫挟虜騎犯兩淮天子親總六師出征賊騎摧衂宵遁鑾輿既還效杜拾遺作歡喜口號十二首  其二 劉一止 
聞難君王敢自安，鞭笞貔虎向江干。英謀睿决知誰敵，世祖周宣比並看。
賊臣劉豫挟虜騎犯兩淮天子親總六師出征賊騎摧衂宵遁鑾輿既還效杜拾遺作歡喜口號十二首  其三 劉一止 
杖策初聞桑下謡，氐羌酋長待來朝。而今有酒須相樂，前日憂思骨合銷。
賊臣劉豫挟虜騎犯兩淮天子親總六師出征賊騎摧衂宵遁鑾輿既還效杜拾遺作歡喜口號十二首  其四 劉一止 
将相僉謀互往來，一時肝膽絕嫌猜。頗聞追騎三方出，不遣淮壖疋馬回。
賊臣劉豫挟虜騎犯兩淮天子親總六師出征賊騎摧衂宵遁鑾輿既還效杜拾遺作歡喜口號十二首  其五 劉一止 
天戮齊東老逆臣，弄兵鼠子尚窺人。乾坤整頓應須早，賦與中原浩蕩春。
賊臣劉豫挟虜騎犯兩淮天子親總六師出征賊騎摧衂宵遁鑾輿既還效杜拾遺作歡喜口號十二首  其六 劉一止 
猛将心期箭有神，爭前知賊不知身。聖恩令貸簽軍死，汝是中朝箇裏人。
賊臣劉豫挟虜騎犯兩淮天子親總六師出征賊騎摧衂宵遁鑾輿既還效杜拾遺作歡喜口號十二首  其七 劉一止 
胡兒驅馬意何忙，淮海暄風炫日光。心折關河歸不得，而今底處是家鄉。
賊臣劉豫挟虜騎犯兩淮天子親總六師出征賊騎摧衂宵遁鑾輿既還效杜拾遺作歡喜口號十二首  其八 劉一止 
六代金陵是帝州，諸侯玉帛等山丘。指揮大匠新宮闕，早晚鳴鞭向石頭。
賊臣劉豫挟虜騎犯兩淮天子親總六師出征賊騎摧衂宵遁鑾輿既還效杜拾遺作歡喜口號十二首  其九 劉一止 
胡兒豈敢易江沱，前日謀臣謬講和。爲問奸諛羞死未，較量今者孰爲多。
賊臣劉豫挟虜騎犯兩淮天子親總六師出征賊騎摧衂宵遁鑾輿既還效杜拾遺作歡喜口號十二首  其一○ 劉一止 
紅旌白馬羽林兒，絲鞚當胸短策垂。歸導鳴鑾何太喜，腰間金印阿誰知。
賊臣劉豫挟虜騎犯兩淮天子親總六師出征賊騎摧衂宵遁鑾輿既還效杜拾遺作歡喜口號十二首  其一一 劉一止 
曉來鼓角動轅門，便覺昇平氣象存。他日两宮歸就養，更看天子父兄尊。
賊臣劉豫挟虜騎犯兩淮天子親總六師出征賊騎摧衂宵遁鑾輿既還效杜拾遺作歡喜口號十二首  其一二 劉一止 
東風九市遍開場，梅柳参差近玉堂。應許侍臣俱入賀，捧持春酒壽君王。
次韻徐立之朝議除夜無酒二首  其一 劉一止 
功名本是誤成蠅，伎俩何勞更鏤冰。竹屋紙窗風撼幕，可憐挑盡讀書燈。
次韻徐立之朝議除夜無酒二首  其二 劉一止 
平生豪氣恐難除，尚憶咸陽五白呼。詩似少陵惟欠酒，可能客舍事全無。
次韻山僧善彬寄梅花 劉一止 
苔封老樹槎牙甚，何事春風亦與期。千尺寒巖無暖氣，不妨入眼見豐肌。
次韻江西李相君七詠 雙蓮閣 劉一止 
蒼梧雲隔漫烟波，露後誰憐泣女娥。會道洗空千古恨，石心今日奈渠何。
次韻江西李相君七詠 夢室 劉一止 
春院花香透白間，夢餘風景似蕭閑。只今是夢誰占夢，却笑溈山問仰山。
次韻江西李相君七詠 橘亭 劉一止 
種橘洲邊何似好，離離丹實鬭鮮新。千頭豈爲封侯比，留得芳香噀後人。
次韻江西李相君七詠 竹亭 劉一止 
公家愛竹傳聞舊，要看凌冬色不浮。日報平安何用許，至今好事想風猷。
次韻江西李相君七詠 蘭室 劉一止 
薝蔔同林一等香，芝蘭在室不知旁。而今閱世如翻手，底處交情有許長。
次韻江西李相君七詠 花塢 劉一止 
閩嶺風塵旋掃空，挽回春色到花叢。長紅小白参差見，便覺丹青入手中。
次韻江西李相君七詠 磬塘 劉一止 
曲塘如磬何曾有，坐想縈山更带林。花圃夜來春雨足，漾舟應試一篙深。
戲題法真師見南山齋一首 劉一止 
看山終日自夷猶，清净誰如此比丘。莫指妙高南向是，德雲還在別峰頭。
題敏上人隱齋一首 劉一止 
水石菖蒲真活計，芒鞋不借更奇哉。山林本是君家物，爲□□□喚去來。
訪梅 劉一止 
瘦藤扶我到溪南，梅蘂含羞未入看。不是今年花事懶，北人攜過許清寒。
訪石林二首  其一 劉一止 
山行不用瘦藤扶，度石穿雲意自徐。夜過西巖投宿處，滿身風露竹扶疏。
訪石林二首  其二 劉一止 
山澤形容忌太臞，石林風範獨何如。時時賓客傾家釀，箇箇郎君讀父書。
過梅溪省妻父臧翊善墳感歎  其一 劉一止 
落磵悲泉不擬聞，樂平橋北路頭分。揚雄舊宅今安在，心折侯芭三尺墳。
過梅溪省妻父臧翊善墳感歎  其二 劉一止 
寂寞松岡鎖暮烟，平生忠信事茫然。臧孫有後真虛語，伯道無兒可問天。
和故人二首丁卯年九月二十二日夢中得之  其一 劉一止 
平生事業較粗疏，晚歲欣陪謝幼輿。林下商量好消息，不須嵇子絕交書。
和故人二首丁卯年九月二十二日夢中得之  其二 劉一止 
目前得已便休休，事業何曾有到頭。客問函三孰爲一，月明風静好清秋。
題丁氏堂六言四首  其一 劉一止 
妙喜何曾斷取，竺峰幾日飛來。乞與溪山暮宿，都教濃翠成堆。
題丁氏堂六言四首  其二 劉一止 
杯觴競照羣玉，衣袂常沾翠嵐。不怕峰前路滑，石頭是我同參。
題丁氏堂六言四首  其三 劉一止 
總自胸中描出，不妨怪怪奇奇。鴈蕩龍湫彷彿，鸞翔鳳舞參差。
題丁氏堂六言四首  其四 劉一止 
翠峰欲並眉嫵，艷蘂難爭臉紅。昔日寒年枯木，何如此箇家風。
題徐次游通判小隱堂二首  其一 劉一止 
遮藏得到中興日，觴詠仍陪小隱仙。曲徑畫欄春幾許，竹花人月四嬋娟。
題徐次游通判小隱堂二首  其二 劉一止 
一時藥籠召參朮，何事全家傍翠微。勿謂小山招不出，太平須要隱人歸。
金陵 劉一止 
人物風流自六朝，故山圍國尚苕蕘。只應王氣奔瑤闕，噴作江聲萬里潮。
入靈隱寺 劉一止 
石泉苔径午陰凉，手擷山花辨色香。度嶺穿松心未厭，好閑反爲愛山忙。
登看經樓示同遊 劉一止 
昔遊曾共朱欄語，十換星霜始再來。料得當時樓下水，有情應解作潮回。
宜興道中 劉一止 
客懷無事只增愁，遮眼殘書懶即休。午醉忽驚如喚覺，亂山無數滿船頭。
寄題葉叔明盛圃熙春堂四首且爲他日往遊之約  其一 劉一止 
堂前草木自爭春，堂上妖嬈花妬人。年年歲歲春相似，不信風光有故新。
寄題葉叔明盛圃熙春堂四首且爲他日往遊之約  其二 劉一止 
橋當窗檻月平鋪，一色寒光玉不如。橋下流泉來別壑，經春綠盡可藏魚。
寄題葉叔明盛圃熙春堂四首且爲他日往遊之約  其三 劉一止 
個儂傳得嘉榮唱，天上偷來曲度新。他時莫向樽前誤，客似周郎解覷人。
寄題葉叔明盛圃熙春堂四首且爲他日往遊之約  其四 劉一止 
吹花嚼蕊橋邊路，衣袖常沾草木馨。更聽綠珠三弄笛，爲君一洗海風腥。
送吳興太守行十絕句  其一 劉一止 
人物中興第一流，論才應作富民侯。帝憐玉筍班中秀，合付蘋花柳惲洲。
送吳興太守行十絕句  其二 劉一止 
海內文章說大門，故宜生長此兒孫。玉昆金友總秀出，歷塊過都不足論。
送吳興太守行十絕句  其三 劉一止 
人言此邦公所私，教我子弟等父師。大書深刻豈足紀，願奏宣布中和詩。
送吳興太守行十絕句  其四 劉一止 
振廪已責功及物，輔藩千里實分憂。爾身在外心王室，咫尺應須入告猷。
送吳興太守行十絕句  其五 劉一止 
老奸屏氣不敢出，雅俗雍容歌樂康。五日京兆何足數，三年子産轉難忘。
送吳興太守行十絕句  其六 劉一止 
元豐應制規模在，奕奕風流自一家。詞劇清新過小庾，情多兒女笑張華。
送吳興太守行十絕句  其七 劉一止 
燕寢風清晝漏長，愧公延我讀書堂。此日偶同元凱癖，他年倘憶鄭公鄉。
送吳興太守行十絕句  其八 劉一止 
垂老何堪此別離，感公情義獨心知。故應他日汀洲淚，獨立難忘捩棹時。
送吳興太守行十絕句  其九 劉一止 
雞皮鶴髮病龍鍾，誤入林宗裁鑒中。平生氣概今如此，自對青銅惜此儂。
送吳興太守行十絕句  其一○ 劉一止 
且盡離筵酒一杯，貴臣寧許我重陪。他時翊贊昇平事，賦與林下歌康哉。
太簡齋即事二首  其一 劉一止 
太簡老人家似客，室中猶恨未空虛。筋攣步澀常須酒，日入中昏始廢書。
太簡齋即事二首  其二 劉一止 
曉來人報雪遮門，委巷蕭條郭似村。自酌甕醅能軟飽，借人布被得奇温。
寄題李德修通判宣城隱舍二首仍次其韻  其一 劉一止 
官身寧爲倦知還，自憶青山對白間。有月有風俱是客，愛詩愛酒可能閑。
寄題李德修通判宣城隱舍二首仍次其韻  其二 劉一止 
往在東風浩蕩邊，故将詩酒作春妍。淵明好客妨何事，卿去教知我欲眠。
和何山總老一擊軒二首  其一 劉一止 
掃灑閑庭無個事，林間一擊是何聲。自從當日知音後，本地風光見太平。
和何山總老一擊軒二首  其二 劉一止 
此地丹青畫不成，本無聖解及凡情。道人來往風煙外，不是如來行處行。
題楊吉老知軍玉輝亭二首  其一 劉一止 
向來風月雄清地，今日昇平将相家。自啓窗扉放山入，使君聊欲傲雲霞。
題楊吉老知軍玉輝亭二首  其二 劉一止 
世間寧有清如許，買斷嵐烟入樽俎。我來乘此玉輝寒，要上峰頭呵佛祖。
送報寧曇老二絕句  其一 劉一止 
白雲到處有光輝，江北江南一杖攜。妙喜風烟曾斷取，羊仙今日合全提。
送報寧曇老二絕句  其二 劉一止 
王家宅似江家宅，草木風烟各不知。王謝爭墩公案在，問師一筆判歸誰。
哭吳亦虚一首 劉一止 
髯吳少年日，輕車駕飛黄。授簡千人中，風流藹東梁。根植苦不牢，一朝隕清商。誰者不歸盡，我獨哀此郎。人物秀且美，叔夜慚龍章。眼看一抔土，瘞此白璧光。空餘百篇詩，老語驚摧藏。孤兒將誰賴，門戶如冰霜。我非山巨源，感念徒悲傷。恨墨慰九泉，別語尚微茫。
吳彦和朝散挽詩二首  其一 劉一止 
挂冠歸去何曾老，賢達誰如此大夫。白傅寧惟結香火，季鷹初不爲蒓鱸。岸巾扶杖方行樂，尋壑經丘失步趨。惆悵眼中前輩少，更憐鄉國後生孤。
吳彦和朝散挽詩二首  其二 劉一止 
談經析理老逾工，家學諸郎得馬融。心遠自無流俗駕，語真端有古人風。每容晚進壺觴共，尚許殘年杖履同。悽斷松杉封馬鬛，不堪持酒酹橋公。
吳公立承事挽詩一首 劉一止 
脫蛻超然不可尋，了知胸次未宏深。智謀誰復如樗里，緩急惟思扣季心。驚見丹爐無宿火，欲憑遼鶴問遺音。邦人豈識神仙事，競挽喪車淚滿襟。
徐仲常朝奉挽詩一首 劉一止 
豈弟臨民契昔賢，政成終自弛蒲鞭。暮年三徑師元亮，故國扁舟老計然。北陌東阡遺杖履，後岡前道鎖風烟。郎君秀美如圭璧，會有恩光賁下泉。
魯居士挽詩二首  其一 劉一止 
臧否何曾挂，心真語自真。風波諳末俗，金玉見斯人。大廈方巢燕，新岡已卧麟。死生知是夢，灑落更誰倫。
魯居士挽詩二首  其二 劉一止 
自忝知心舊，常如識面初。情親終近古，識遠勝知書。水宿同烟艇，山行傍筍輿。眼中無此老，灑涕獨沾裾。
悼忠顯劉公二首  其一 劉一止 
時相開邊隙，羶胡入帝州。痛心惟主辱，何意辨身謀。義氣摧山岳，高居照斗牛。天令光史册，爲洗百年羞。
悼忠顯劉公二首  其二 劉一止 
重義何難死，知恩忍自欺。豫生真國士，南八是男兒。天地一朝黑，風霜千歲悲。至今瞻拱木，人口勝豐碑。
參政大資張公挽詩二首  其一 劉一止 
遇合時多故，風雲氣自強。補天煩大筆，醫國見名方。惻怛憂民意，殷勤薦士章。可能遺一老，誰復問穹蒼。
參政大資張公挽詩二首  其二 劉一止 
塞壘烽初息，留都倚重臣。奸驕陰奪氣，政化本如春。待得中興旦，寧論獨病身。空餘門下士，悲恨不勝陳。
方秘監允迪挽詩二首  其一 劉一止 
聲名三紀在中州，身到蓬山最上遊。篤行豈惟今代少，摛辭仍向古人求。獨嗟宣室催歸晚，不料漳濱卧病留。慷慨嚴尤三策在，暮年誰識子心憂。
方秘監允迪挽詩二首  其二 劉一止 
同舍西雍四十春，亂離君我兩身存。寧惟交道全金石，罕見人間此弟昆。雅志澤民終莫遂，微言憂國豈堪論。鸕鷀渡口千峰合，悽斷西風淚睫昏。
方司業挽詩一首 劉一止 
三紀飛騰近要津，聲名磊落動朝紳。當時薦士韓安國，早歲談經井大春。芸省並遊今幾在，螭坳立處夢曾真。蹣跚西望門生老，悽斷雲山淚滿巾。
莫奉議挽詩一首 劉一止 
五斗難堪志願違，斜川寧與宿心期。自持雪柏霜松操，直到雞皮鶴髪時。身世幾番驚懼夢，功名一局半殘棋。高風獨與齊山並，他日行人口是碑。
梅子漸朝議挽詩一首 劉一止 
世事何曾有到頭，此心安處便休休。田園竟老陶元亮，鄉里誰如馬少游。樂施輕財知氣概，飛觴舉白見風流。吁嗟四十年前夢，追愴經行泪莫收。
叔父朝請挽詩二首  其一 劉一止 
厲節冰霜似，摛辭錦繡如。誠心惟濟物，老眼更便書。備養今誰及，辭榮計未疏。郎君官已重，門戶合關渠。
叔父朝請挽詩二首  其二 劉一止 
四紀儒林譽，談經我一門。那知詩禮學，晚失父師尊。阡陌南陽舊，松杉厚夜溫。心摧寒日落，淚盡晚雲昏。
詹閣學持國挽詩二首  其一 劉一止 
元祐崇三舍，詞場次第開。兩科踰萬士，一日見連魁。圭璧知難售，鵷鸞獨晚陪。亂離身已老，不復夢東臺。
詹閣學持國挽詩二首  其二 劉一止 
至行無瑕玷，今人見古人。傷時心獨切，接物語能真。丘壑尋春舊，松杉堕淚新。飄零一樽酒，無復聽諄諄。
賈居仁侍郎挽詩一首 劉一止 
禮樂三千字，論思二十年。聲名江夏愧，志節祖生先。閲世初何有，安心晚更賢。對棋無復德，悲涙渺林泉。
少保左丞葉公挽詩二首  其一 劉一止 
四紀聲華舊，三朝道義尊。微言真自樂，博識更誰論。翰墨餘千載，哀榮付九原。松杉倚幢節，愁絕暮烟昏。
少保左丞葉公挽詩二首  其二 劉一止 
文章千古事，富貴百年身。並世今餘幾，如公孰擬倫。軒裳清夢破，丘壑此心親。歎息常編旨，無從舉似人。
李方叔侍郎挽詩一首 劉一止 
論議當今聳外庭，英英人物照丹青。文章共道追千古，訓詁曾看媲六經。疇昔鵷行今幾在，異鄉薤露不堪聽。老成遠矣何嗟及，聞說郎君有典型。
周元舉侍郎挽詩一首 劉一止 
迴翔三紀到丹泉，始覺深歸雨露邊。黄霸聲名初不减，吾丘智略孰居先。勤勞再見雲横嶺，志業空驚雪滿顛。愁絕故山三徑晚，不堪持酒酹風烟。
葛魯卿待制挽詩二首  其一 劉一止 
先皇隆教育，師席重朝紳。模楷歸元禮，紛綸仰大春。壮圖初未究，歸意久逾真。丘壑平生事，何人得此身。
葛魯卿待制挽詩二首  其二 劉一止 
論議超今昔，文章適典彝。老成嗟已遠，後學欲誰師。封域南陽舊，交親北陌悲。他年門弟子，下馬識豐碑。
鄭維心挽詩二首  其一 劉一止 
我憶谷口孫，氣貌清而腴。山潛三十年，吐此百卷書。
鄭維心挽詩二首  其二 劉一止 
嗟哉谷口孫，句法何摧藏。骨冷歸九原，古意堕渺茫。
恭人黄氏挽詩一首 劉一止 
半世安貧家自宜，瀛洲進退本觀時。随身况有居山服，傍澗寧慚采藻詩。案上鏡奩今寂寞，林間風日倍凄悲。山公取友先嵇阮，永愧論才得誤知。
安人陳氏挽詩一首 劉一止 
孕秀名卿族，來嬪吉士門。夫從中歲達，家至暮年溫。意淡如忘物，身安只弄孫。鏡奩今寂寞，遺懿不勝論。
孺人張氏挽詩一首 劉一止 
慈惠閨門浹，清真意不私。臺臣有賢操，母德是吾師。家近青烏卜，名傳黄絹碑。馮勤終貴寵，他日豈勝悲。
夫人趙氏挽詩三首  其一 劉一止 
疏派天潢闊，天孫賦錦裳。佳祥來吉夢，淑德舊休光。周室中興日，唐家異姓王。長人勛業茂，恩澤未渠央。
夫人趙氏挽詩三首  其二 劉一止 
曾謂閨房奥，忠誠意有加。相夫惟以義，體國乃如家。天上期何近，人間日易斜。綸言知甚寵，誰爲寄雲霞。
夫人趙氏挽詩三首  其三 劉一止 
帝胄恩榮久，夫人獨儉勤。仁心見輿誦，孝行溢前聞。疇昔牛眠地，而今鶴吊墳。家聲應更好，少長總能文。
沈夫人挽詩二首  其一 劉一止 
婉娩閨門秀，安貧六十春。相夫惟禮義，玩意獨清真。蜀道靈歸遠，吳山兆卜新。哀聲傳北里，悽感路傍人。
沈夫人挽詩二首  其二 劉一止 
盛德高門閥，榮光動里間。如何偕老願，端向此時慳。幼婦辭新刻，仙遊夢莫攀。吁嗟褘翟貴，不立內朝班。
俞居易閣學挽詩二首  其一 劉一止 
事業更中外，論思契冕旒。年雖瀕釣渭，志不在封留。慈愛平生念，歡愉末路收。遙知謝公客，揮灑過西州。
俞居易閣學挽詩二首  其二 劉一止 
奕世論交地，紅花巷陌春。揚雄一區宅，晏子百年鄰。遊倦歸相踵，身閑意更親。那知從此別，老涙損天真。
姜山靜疑院鐵磬老師通公真贊 劉一止 
堂堂律師，了無上乘。律彼後生，約束如繩。我煞叩師，師笑而嘻。曰我無心，法何所依。以無心故，說持說犯。以無法故，橫竪鈎貫。我知是師，說本無說。身心了然，片雲孤月。姜山嵯峨，宛在世外。訪師遺蹤，惟鐵磬在。片雲出山，孤月麗天。鐵磬不鳴，聲滿大千。
自作真贊 劉一止 
枯木寒巖，形影相依。祿食而臞，孰與遯肥。四十九年，我知其非。已往不諫，來者庶幾。
又自贊 劉一止 
居閑無所樂，從仕無所愧。忽作此兩言，自省過去事。害性多矣晚乃安，苦心至矣晚乃甘。咄，我無初終得喪兮，又何乘除于其間。
黄草道衣贊 劉一止 
何草不黄，誰其紡績。持以售人，得不償力。居士少賤，組麗是飾。力貧作奢，終愧于色。居士老愚，山澤放逸。下澤有車，登山着屐。被此草衣，相羊自適。倦鵠依林，野麋臥石。維此草黄，不失士職。不以本然，隨彼染習。戒哉居士，服之無斁。餘年幾何，以永厥德。
許師正秀才游燕中得膏面碧雲油見示因作二絕句  其一 劉一止 
當年公主嫁氈裘，自擷芳蘭制此油。燕代古來多絕艷，涂妝今有漢風流。
許師正秀才游燕中得膏面碧雲油見示因作二絕句  其二 劉一止 
驛騎奩封入禁門，六宮勻面失妝痕。應嗤萬里通西域，只得連山苜蓿根。
再用韻呈師正  其一 劉一止 
誰憐季子黑貂裘，談舌曾經動碧油。客路何施畫眉手，自涂香澤慰飄流。
再用韻呈師正  其二 劉一止 
涂澤風流出雁門，戰場誰爲洗啼痕。聖時宮女自妝薄，不遣燕入蒼瑯根。
宿長城西溪題僧舍 劉一止 
西溪一夜枕潺湲，曉上樓頭更細看。欲攬青山入懷袖，卻愁煙雨濕衣寒。
題廣福寺二絕  其一 劉一止 
涓涓壁間通小池，小雨廉纖未作泥。深炷爐香高著火，何須騎馬聽朝雞。
題廣福寺二絕  其二 劉一止 
山中松韭厭寒俎，江甲防風手自鋤。一榻北窗聽雨睡，全勝白飯與青芻。
次韻傅舍人詠褚邦直葫蘆 劉一止 
山瓢枵腹謾如壺，不學鴟夷肯借酤。清夜玉堂誰伴宿，此時一盞可能無。
題宣和御畫 王庭珪 
玉鎖宮扉三十六，誰識連昌滿宮竹。內苑寒梅欲放春，龍池水暖鴛鴦浴。宣和殿後新雨晴，兩鵲飛來向東鳴。當時妙手貎不成，君王筆下春風生。長安老人眼曾見，萬歲山頭翠華轉。恨臣不及宣政初，痛哭天涯觀畫圖。
仙人春宴曲 王庭珪 
高樓玉珮搖春風，銀槽壓雨珍珠紅。天留曉月十分魄，飛光下照仙人宮。瑤姬半醉撾鼉鼓，綵鳯吹笙黄鶴舞。雙成翠袖織藕絲，麻姑行廚擗麟脯。金盤燒蠟夜未央，從妃進果蟠桃香。坐上花開人未老，他日重來花更好。三千年後忽相逢，再約羣仙醉蓬島。
觀駱元直經進江南形勢圖 王庭珪 
異時漢網疏天討，胡兒馬囓江南草。石頭重戍豈無兵，將軍不識丹陽道。至今戰骨埋秋霜，傷心不忍問耆老。龍蟠虎踞昔何雄，赤壁濡須在眼中。潯陽江水射蛟處，旌旗拂天來向東。艨艟塞川不敢下，昔人曾此破曹公。横江九道波翻屋，試請輕兵渡淮曲。夜入長安人不知，應見畫圖心已熟。他日將軍按此圖，鼓行如西如破竹。
長沙北禪覽古 王庭珪 
明湖漲天光，春雲如粉碎。吳王宮女罷吹簫，象牀玉椀今安在。桃李初開映綠池，綠池水暖摇花枝。聞道只今池上月，照見吳王繁盛時。當時粉色艶月彩，今日古墳烟草衰。草衰不見吳宮事，唯有月下孤猿啼。猿聲哀告問不得，又恐清曉催黄鸝。
方外菴聽惠端彈琴明日赴李似矩尚書招 王庭珪 
浮雲捲盡天無風，青山銜日猶半紅。誰彈烏啼夜鶴怨，平明結客長安中。大顛初識韓吏部，清檗亦參裴相公。尚書氣欲吞胡虜，手挽天河作霖雨。響泉韻磬應自攜，昵昵莫爲兒女語。爲陳古操有平戎，此曲聊堪佐旗鼓。
遊青原呈王元勃舍人周秀實監丞 王庭珪 
異時黄魯直，嘗賦青原詩。至今青原山，名與星斗垂。自從有宇宙，孰能磨滅之。昨日從大旆，上讀前人碑。欲學下一語，自覺落筆遲。我等如湛輩，後世誰復知。治君千載人，治中同一時。兩公俱大手，妙語仍崛奇。得句未肯吐，神物慳護持。光艶出月脇，當留照巖扉。
舟次白沙 王庭珪 
朝發螺浦湄，暮宿白沙口。初爲夜行計，有物應掣肘。山雲四面起，風濤半江吼。落帆危石磯，就枕不敢久。林深鳴鶴鵲，村遠聞雞狗。夢覺知月明，破篷見牛斗。起視天色清，解纜欲放溜。浪頭聒天響，掀簸入我牖。蒲帆未及張，篙師復回首。渡頭有古祠，壁畫雜怪醜。舟人相與言，勸我酬神酒。出處本細事，陰晴亦常有。我固不問天，豈問土木偶。
寄胡邦衡兼簡陳僉判黄書記 王庭珪 
斯文久寂寞，誰應擅雕龍。萬事問伯始，今復得此公。濤瀾翻筆舌，錦繡蟠心胸。平時吐佳句，逸氣如長虹。制策收俊異，行當推選鋒。元龍湖海士，江夏無雙童。詞彩俱秀出，春葩發青紅。鏗鏘排律呂，純音玉琤琮。草木吾臭味，坐隔神螺峰。遙聞玉荆産，長松想清風。安得奮餘勇，提戈譟其中。且願試音響，徑須撞巨鐘。
向衡州生日 王庭珪 
嵯峨閶闔西風回，赤霄夜半天門開。昴星麒麟下穹昊，兩家同日生公台。兩公爲誰張與向，人物堂堂真漢相。願公接武未央庭，禁直金鑾對方丈。
張持操攜徐獻之侍郎書見訪兼出示著述中興論諸雜文爲賦詩一篇以文軸還之他日亦錄寄獻之也 王庭珪 
君不能徒步上書獻天子，又不能移書帝城結王公。欲將筆力扛九鼎，紙上有說能平戎。宣和治極久忘戰，羯奴騎馬嘶淮甸。是時猶屯百萬師，無人北向放一箭。大臣搏手知何爲，草間公卿兒女啼。至今謀國無上策，讀君斷藁令人悲。君家人物照青汗，曲江猶識胡雛亂。他年論事要回天，應向荆州尋好漢。
過蕭瀧廟 王庭珪 
瀧江欲度虹爲橋，瀧濤舂撃蛟魚跳。瀧頭有廟非一朝，瀧民猶傳神姓蕭。殿脚插入白鷺腰，青原舞翠挹岧嶤。朱甍日出煙霧消，碧瓦不動磨青瑤。忽然飛電掣紫霄，天爲借怒生奇飈。遊龍揮雨洗泬寥，桂花墮落香雲飄。百年古木號鼉能，擊鼓變化鸞吹簫。官艘賈舶膽欲焦，廟前泊櫓不敢摇。楚詞跪奠設漿椒，瀧之靈兮或可招。
送陳邦直知縣 王庭珪 
道邊車馬來不休，傾城出送陳大丘。大丘愛民如父母，故令民作嬰兒愁。各持杯酒塞行路，衆人欲挽我獨不。我記殿前初射策，臚傳高名落九州。同年袞袞上臺省，公獨執板拜督郵。况兹小縣天一陬，不煩細民遮道留。繡衣飛章動冕旒，行必召對螭坳頭。君王端問活國計，大略要洗儒生羞。
贈别黄超然 王庭珪 
我生不識黄太史，猶及諸老談遺事。藍田生玉海生珠，謂君眉目無乃似。誰作江西宗派詩，如今傳法不傳衣。句中有眼出月脇，密付嫡孫人未知。宗風後必喧人口，雲夢更須吞八九。他年拈此一瓣香，獅子窟中獅子吼。
寓郡齋過清閟軒與高虞卿夜話 王庭珪 
戶牖鄰清閟，深夜客扣關。開門見脩竹，人與竹俱閑。雨竹窗外響，風從屋頭還。羡君屏百事，讀書蒼翠間。刺口談治亂，筆挾風霜寒。更覽珠玉文，洗我冰雪顔。歸來興未盡，危坐聽珊珊。
趙逢源今春當赴省試以事失期乃督錢綱往行在且欲觀母后回鑾之慶作詩速其行 王庭珪 
去年秣馬望行宮，飄然氣若摩霄鴻。不學提攜百金劍，不倚能彎兩石弓。徒誇讀書飽藜莧，筆陣欲敵千人鋒。要登月窟取官職，不使官出兠鍪中。丈夫功名自有日，春闈已過落花風。今當獻計隨羣吏，到時萬井歡聲沸。慈寧殿前催趁班，看君入賀鳴靴鼻。
送向宣卿赴朱相公參議 王庭珪 
旄頭彗天天狗墮，一日中原作奇禍。金竿突繞都城光，鐡馬横嘶御街過。邇來十年不解兵，盗賊軍書急星火。將軍藩身養脇疽，帝命相公期必破。指揮貔虎下天來，奮臂一呼皆袒左。相公元是帝股肱，提師辟士收豪英。君才累試當劇郡，羣兇落膽知威名。麾下傳聞有飛將，一箭曾射欃槍星。公謀豈止當十萬，要挽天河洗甲兵。君不見河陽軍烏重胤，參謀初拔温處士。遂令冀北馬羣空，石洪亦自河南至。又不見裴晉公取淮西，幕下正用韓退之。乃能夜縳吳元濟，至今留得平淮碑。如今相公開幕府，豈减烏公與裴度。席卷江湖波浪清，貂鼎勳庸歸自取。
送吳叔舉主簿往清江受納秋苗 王庭珪 
田頭作穀催入場，一半白著輸官倉。廬江主簿喜懷檄，放船椎鼓開帆檣。蕭灘老農公事畢，夾道歡呼羅酒漿。笑言歸去喚妻子，今年租米兩平量。
秋夜西園獨步 王庭珪 
清夜遊西園，竹影亂秋月。穹色湛虚明，林光益奇絕。人間睡正著，那知此時節。坐觀衡陽移，領略風烟别。沆瀣洗天宇，一飲醒毛髪。氣與南山高，青蒼助施設。池塘收綠净，星斗轉空闊。微雲點太清，須臾亦自滅。明朝問此境，勝處不可說。却恐雞三號，開門走車轍。
劉晞揚貧甚爨烟不屬而讀書不輟作詩遺之以激其志因敘其貧之所以然冀當塗有聞之者 王庭珪 
荷鋤初讀書，中原已鼎沸。輟耕仰太息，衣食尚卒歳。喧呼傳點丁，田廬忽湮替。産盡猶索租，從何出租稅。乃知天寶後，信如石壕吏。君門九重深，旗戟森兵衛。朱轓背相望，莫肯察凋弊。賴子天資高，追琢自成器。時能從諸生，扣門來問字。長篇爛溢目，春葩吐奇麗。饑雖不堪煮，要自飽風味。乃翁昔好事，賓客常滿位。小兒聽客語，炊甑忘著箅。豈慮飯成糜，邇來糜亦廢。時能饋升斗，與子黔突喙。
送王舍人超武 王庭珪 
王郎遠器宜廟堂，胡爲奔走天一方。吳越相望峙雄壘，雙旌再開南斗傍。手攜仙人綠玉杖，坐褰刺史赤帷裳。平生廣莫意萬里，眼高四海無相當。舍人舊班紫宸陛，天馬豈受青絲韁。騎驢到部正閱歳，飄然鵠舉摩天翔。嬰兒十萬啼塞路，各遮馬首持杯觴。忽聞半夜發輕舸，追走不及徒悲傷。繡衣飛章有巨力，不須州民投皂嚢。正恐君王知治狀，便向劍履趨明光。鰲頭蓬萊在平地，日邊除書細作行。